Balalar-Az. Com Süleyman Sani Axundov. Hekayələr. Uşaqlıq həyatımdan xatirələr\nYüklə 108.38 Kb.\nölçüsü 108.38 Kb.\nUşaqlıq həyatımdan xatirələr\nAtam Rzaqulu deyərmiş ki, mənim üç oğlum, bir qızım olacaqdır. Onlara bu adları qoyacağam: Qəhrəman, Rüstəm, Süleyman, Mahtaban. Atamın bu arzusu əmələ gəlir. Böyük oğlu Qəhrəman öz sağlığında, hələ uşaq ikən vəfat edir. Mənim təvəllüdümdən iki ay sonra özü də vəfat edir. Üç körpə uşağın pərvəriş, təlim və tərbiyəsi anam Dürnisənin öhdəsinə düşür. Dayım Səfərəli Vəlibəyov (Zaqafqaziya seminariyasının müəllimi) bacısının bu ağır vəzifəsini bir qədər yüngülləşdirmək məqsədilə böyük qardaşım Rüstəmi altı yaşında uşaq ikən, yaşadığı Qori şəhərinə aparır. Orada öz yanında hazırladıb Tiflis şəhərində gimnaziyaya qoyur. Mən də bacım Mahtabanla anamın himayəsində, Seyidli kəndində yaşamağa başladıq. Seyidli kəndi indiki Ağdam şəhərinin bir hissəsidir. Uşaqlıq həyatımın böyük hissəsi bu kənddə keçmiştir.\nSeyidli və onu əhatə edən kəndlilərin bağ-bağatı o dərəcədə boldur ki, göz ətrafda ot və ağacdan savayı bir şey görmür. Haraya baxırsan bağ, bağ və yenə də bağ. Hətta göyün üzü ağacların arasında parça-parça görünür. Dar doqqazlarından başqa açıqlıq yer yoxdur. Buranın üzüm bağları Gürcüstan bağları kimi gələsər deyildir. Tənəkləri hər növ hündür ağaclara dırmaşdırılmışdır.\nPayız fəsli üzüm salxımları budaqlardan sallanaraq ağacları yolka kimi bəzəyirlər. Mən gözlərimi açdıqca özümü belə zəngin təbiət içində gördüm. O məni mərhəmətli qucağında yaşadarkən, həyatın ağır zəhərli hallarını, yetimlik, yoxsulluq məşəqqətini unutdururdu. Biz uşaqların bütün günləri bağlarda keçirdi. Ta aclıq bizə qalib gəlməyincə evlərimizə qayıtmazdıq, yenə də bağa qaçardıq. Cürbəcür meyvələr orada; çiçəklər, göy otlar orada; rəngin pərvanələr, oxuyan quşlar orada. Bizi bağlara cəlb edən şeylər bunlar idi.\nİlin hər fəslində biz uşaqlar üçün bağda məşğuliyyət var idi. Bahar vaxtı ağaclar hər növ rəngin çiçəklər açaraq, bağları gülüstana döndərirdi. Bu zaman quşlar yuva tikməyə məşğul olduqda, biz də onlarla bəhs edərək evcik tikib çiçəklərlə bəzərdik. Bu mövsümdə yetişməyə başlayan meyvələrə gəldikdə, biz onların dəyməyini gözləməzdik. Alça çiçəyini töküb bir balaca böyüyən kimi göy olmağına baxmayaraq, duz ilə yeyirdik. Sonra tut ilə gilas dəyməyə başlardı.\nYay fəslində ərik, gavalı, böyürtkən dəyərdi. Payız gəldikdə, böyüklərlə bərabər, üzüm, heyva, nar, əzgil, zoğal, alma, armud, qoz və qeyri meyvələr yığmağa məşğul olardıq. Hətta qışda da özümüz üçün iş tapardıq. Qar hər yeri bürüyən zaman biz bağın xiyabanlarında qardan top qayırar, onları yumalamağa başlardıq. Top getdikcə irilənərək axırda boyumuzdan hündür olardı, daha yumalamağa gücümüz çatmazdı. Ya da qardan adam, heyvan heykəli qayırardıq. Lakin bu oyunun axırı ağlamaq olardı. Çünki üşümüş əllərimizi oda verdikdə sızıldamağa başlardı.\nUşaq bir qədər özünü anladıqda hər şeyin sirrini bilmək istəyir. O zaman ananın təlim və tərbiyə rolu artır. Çünki birinci növbədə uşaq sualı ona verir. Doğrudur, uşağın hər sualına cavab vermək müşküldür. Lakin mümkün olan dərəcədə cavab verib, onu sakit etmək lazımdır. Mən anama çox sual verərdim. Bir dəfə anam ilə bağımızda idim. Cırcırama aramsız cırıldayırdı.\n- Ana, o cırcırama nə deyir? - deyə sual etdim.\n- Oğlum, o cırcırama deyir ki:\nQarışqacıq - quruşqacıq.\nMənə dedi, qarışqacıq.\nMən anamın bu cavabına xeyli güldüm. Sonra o sözləri əzbərlədim.\nCırcırama oxuyanda mən də ona qoşulub deyərdim:\n- Qarışqacıq, qarışqacıq.\nSəslərin ahəngi cırcıramanın oxumasına elə bənzəyirdi ki, sanki doğrudan da cırcırama o sözləri deyirdi.\nYenə bir gün anam həyətdə oturub köynək tikirdi. Mən də yanında oturmuşdum. Sərçələr "cik-cik" edərək həyətə səs salmışdılar. Tut ağacının başında oturmuş sərçə birdən: "Cırrıt!" edərək səs aldı. Sərçələr o dəqiqə səslərini kəsib özlərini çəpərin içinə soxdular. Mən buna təəccüb edib soruşdum:\n- Ana, o sərçə nə dedi? Quşlar niyə gizləndilər?\n- Oğlum, o serçə dedi ki, qaçın, tez gizlənin, budur qırğı gəlir!\nDoğrudan da bir azdan sonra qırğı göründü. Çil xoruz qışqırıq saldı.\nQırğı dayanmayıb keçdi.\nMən həyrətdə idim. Təəccüblə soruşdum:\n- Ana, bu quş dilini sən haradan bilirsən? mən də öyrənə bilərəmmi?\nAnam gülərək dedi:\n- Niyə bilmirsən! Quşlara fikir versən, öyrənə bilərsən. Tağı əmoğlun ovçudur. O, quşlar, heyvanlar haqqında çox şey bilir. Ondan soruş, desin.\nƏmim Mirzə Məmmədin üç oğlu var idi: Tağı, Aslan, Mehdi. Tağı böyük, Mehdi kiçik qardaş idi. Sonuncu İranda tibb təhsil edərdi. O, İrana gedən zaman mən çox kiçik olduğuma görə yadıma gəlmir. Qardaşlardan yalnız Tağı evli idi. Onun məndən iki yaş kiçik Məmmədağa adlı bir oğlu var idi. Bu, mənim oyun yoldaşım idi. Tağı əmi sair əmizadələrimə nisbətən məndə böyük təsir buraxmışdı. Səxavətli, rəhmdil həlim-təbiətli bu şəxs öz xasiyyəti cəhətincə hamının hörmətini qazanmışdı. Atam kimi onun da ova artıq həvəsi var idi. Qızılquş, qırğı, tula saxlayıb, ölənə kimi ondan əl götürmədi. Ata məhəbbətini görmədimsə də, atalıq məhəbbətini bu sevgili əmizadəmdə gördüm. Tağı əmi quşçular arasında məşhur idi. O, bəslədiyi quşun önündən bir qırqovul qaçıb canını qurtara bilməzdi. Ov tulaları da çox təlimli olardılar.\nMən əvvələrdə quşların adlarını, növlərini, yaşayışlarını, xasiyyətlərini bilməzdim. Çalağan ilə quzğuna fərq qoymazdım. Onları mənə öyrədən Tağı əmi oldu. Göyün üzündə bir qara nöqtə görünən alıcıquşu mənə göstərərək deyərdi:\n- Bax, o göy üzündə süzən quş qaraquşdur. Ova çıxıbdır.\n- Tağı əmi, o yuxarıda quş yoxdur. O, kimi ov edəcəkdir? - deyə soruşduqda:\n- Onun ovu yerdədir. Alıcı quşların gözləri çox iti olar. Onlra yerdə siçan kimi xırda bir heyvanın hərəkət etməyini görərlər. Indi o qaraquş da yerdə dovşanın qaçdığını, ya kəkliyin uçmağını gördükdə, ildırım kimi şığıyıb caynağına alacaqdır. Sonra bir uca dağın başında oturub yeyəcəkdir, - deyə Tağı əmi mənə cavab verərdi.\nMən qaraquş, quzğun, çalağan, qızılquş, qırğı, yapalaq, bayquş, sar kimi ətyeyən vəhşi quşları, alacəhrə, şeyda bülbül, sarıköynək, baltadimdik kimi oxuyan bağ quşlarını, ya da turac, qırqovul, kəklik, çil, bildirçin kimi ov quşlarını məktəbdə şəkildən yox, hələ uşaq ikən təbiətin özündə, Tağı əminin vasitəsilə gördüm, öyrəndim. Onun mürəbbilik vəzifəsi bir bunlarla bitmirdi. Mühitində gördüyüm şeylərin adlarını, onlarda əmələ gələn dəyişiklikləri yenə də ondan öyrəndim. Mən əvvəllər qurdlar ilə kəpənəklərin əlaqədar olduqlarını bilməzdim. Bir dəfə bağda ala-bəzək bir qurdu yarpağa büküb gətirdim.\n- Tağı əmi, bax gör nə qəşəng qurddur? - deyə ona göstərdim.\n- Doğrudur, gözəldir. Lakin bu qurd kəpənək olanda daha da gözəl olacaqdır, - deyə Tağı əmi əlavə etdi.\nMən təəccüb edərək soruşdum:\n- Bundan necə kəpənək olacaqdır? Onun qanadları var, bunun yoxdur.\nTağı əmi cavab verdi:\n- Bu qurd yarpaq yeyə-yeyə böyüyəcəkdir. Sonra hörümçək kimi tor hörüb içində qalacaqdır. Bir müddətdən sonra onun gözləri, ayaqları yox olub topal olacaqdır. Sonra topala qanadlar, göz gələcəkdir. Yazın isti günlələrinin biri.də baramasını deşib çıxacaqdır. Bağda uçub çiçəklərə qonduqda, sən də papağını əlinə alaraq onu tutmaq fikrinə düşəcəksən.\nMən o vaxta kimi ipəkqurdunun saxlanılmasını görməmişdim. Sonralar özümüz qurd saxladıqda Tağı əminin nağıl etdiyini öz gözümlə gördüm.\nO zaman məndə iki arzu vardı. Biri at minib seyr etmək, digəri Tağı əmi kimi quş ovuna getmək. Bunların birincisinə Tağı əmi razı olaraq, ikincisi üçün:\n- Hələ ova gedən vaxtın deyil, gələn il səni qırğı ilə bildirçin ovuna aparacağam. Qızılquş ovuna atla gedərlər. Yaxşı at minmək öyrənsən, ona da apararam, - deyə məni sevindirdi.\nTağı əmi dediyinə əməl edən şəxs idi. O gündən atları suvarmağa göndərəndə, mənə də boz madyana minməyə izir verdi. Anam təşvişə düşərək:\n- Ay Tağı, at uşağı yıxar, - dedikdə:\n- Qorxma, heç zad olmaz. Bizlər at üstündə böyümüşük, - deyə onu sakit etdi.\nMən get-gedə kənd uşaqları arasında birinci at minən oldum. Bir hadisə anamı qorxuya saldı. O məni bir müddət at minməyə qoymadı. Belə ki, bir dəfə Həsən adlı yoldaşımla Ağdam bazarına gedirdim.\n- Gəl çapışaq, - deyə yoldaşım təklif etdi. Onun altında üçyaşar ürkə idi, mənimkində Tağı əminin boz madyanı.\n- Kəhər at altımda olsaydı, gəl çapışaq deməzdin, - deyə Həsəni utandırdım.\n- Eybi yoxdur, sənə bir qədər ara versəm, razı olarsanmı?\n- Olaram, - deyə cavab verdim.\nBazarla, çapışdığımız yerin məsafəsi iki kilometrə kimi var idi. Yol enli və hamar idi. Qorxulu yol üç döngə idi. Mən irəlidən, Həsən arxadan atların başını buraxdıq. Iki döngəni salamat keçdik. Üçüncü döngəyə xeyli qalmış Həsən gəlib məni keçdi. Bunu gördükdə mən atın başını yığdım. Lakin Həsən ürkəni saxlaya bilməzdi. Bazar dönən döngəni keçdikdə ürkə Həsəni üstündən üç metrəyə qədər atdı. Bunu gördükdə adamlar yüyürüşdülər. Mən də gəlib çatdım. Həsənin qıçı iki yerdən sınmışdı. Onu xalça üstə qoyub evlərinə apardılar. Seyidlinin məşhur sınıqçısı Məşədi Yusif onu bir ayın ərzində sağaldıb ayaq üstə qoydu. Həsən irəliki kimi yenə bizimlə oyun yoldaşı oldu. Onda axsamaqdan əlamət belə qalmamışdı.\nBu məşhur sınıqçını uşaqlar üçün yazdığım "Nurəddin" adlı hekayədə yad etmişəm.\nTağı əminin göstərişi ilə mən və Məmmədağa qaratoyuq, alacəhrə, sərçə kimi quşları tutmağı öyrənmişdik. Qaratoyuq tutmaq üçün at qılından cələ hörüb, bağda, ağaclar altında çox gözəl olan yerdə qururduq. Özümüz də uzaqda, ağac altında gizlənib, pusquda dururduq.\nQaratoyuq bağın xəzəllərini toyuq kimi eşələyə-eşələyə gəlib axırda cələ qurduğumuz yerə çıxırdı. Eşələndiyi vaxt ayağı cələnin qıldan qayrılmış gözünə düşürdü. Qaratoyuq ayağını çəkdikdə qıl halqa daralıb onu bənd edirdi. O zaman quş ayağını azad etmək üçün dartınırdı və çapalayırdı. Bunu gördükdə biz qaratoyuğun üstünü alırdıq. Sevinə-sevinə aparıb qəfəsə salırdıq. Qaratoyuq əsarətə tez öyrəşir, sonra oxumağa başlayır. Hətta onu tar ilə oxumağa öyrədirlər.\nSərçə tutmaq üçün heç cələ də lazım gəlmirdi. Həyətin bir küncündə xəlbirin altına və yanlarına dən tökərdik. Xəlbirin bir yanını qaldırıb altına karandaş kimi hamar çubuqdan dirək verərdik. Çubuğun alt ucuna uzun sap bağlayıb pusquda durardıq. Sapın ucu əlimizdə olardı. Sərçələr dənləyə-dənləyə gəlib xəlbirin altına girdikdə birdən sapı çəkərdik. Sərçələr nə qədər cəld qaçsalar da, yenə bir-ikisi xəlbirin altında qalardı.\nBunların maraqlısı çərtmə ilə alacəhrə tutmaq idi. Bütöv qozu iki parça elərdik. Parçanın birini tam ortasından deşərdik. Bu deşiyə çöp taxardıq. Onun ucuna da bircə dənə at qılından kəmənd kimi halq qayırıb bağlayardıq. Çöpün ucunu qoz ləpəsindən yuxarı çıxartmırdıq. Çərtməni bağda ya yerə sancardıq, ya da ağacda budağa bağlardıq. Alacəhrə qoza çox aşiqdir. Çərtməni görə-görə yenə də özünü onun üstə atır. Lakin qoz ləpəsini dimdiklərkən, həmişə ayaqlarını halqanın içinə düşməkdən gözləyər. Nə qədər cəldlik etsə də, axırda dadlı qoz ləpəsi onun əsir düşməsinə bais olardı. Ayağı tora düşüb asıla qaldıqda, qışqırıq salardı.\nÇox köçəri quş var idi ki, qış mövsümü Qarabağda qalıb, isti yerlərə köçməyir. O cümlədən biri də bağ quşu alacəhrədir. Nağıl etdiyim il qış bollu qar və çovğun ilə gəldi. Hər növ havaya öyrənmiş sərçələr belə qışa davam gətirə bilirdilər. Onlar gündüzlər özlərini həyətə, tövləyə, peyinliyə, evlərin dəhlizlərinə soxaraq yem tapırdılar. Gecələr də samanlığa, dəyələrə, daxmaların, küləş damların deşiklərinə girərək özlərini soyuqdan mühafizə edirdilər. Lakin bağlarda yaşayan şux, sevimli alacəhrəciklər belə havada həm acından, həm də soyuqdan artıq əziyyət çəkirdilər. Bunların bütün pənah yerləri bağların qaratikan çəpərləri idi ki, orada az-çox yem tapa bilirdilər. Gecələr də orada yatırdılar. Həmin qış, yoldaşım Məmmədağanı çiçək azarı tutdu. Bu xəstəliyə düşəni soyuqdan saxlamaq lazımdır. Məmmədağa Tağı əminin tək övladı idi. Ona görə onun xatiri əziz idi.\nMəmmədağanın çox gözəl xasiyyəti var idi. Mən onu hər vaxt mühafizə edərək qoymazdım ki, uşaqlar ona əziyyət versinlər.\nƏmizadələrimin köhnədən qalma bir qara damı var idi. Orada heç kəs olmurdu. Məhsul saxlamaq üçün anbar idi.\nQara damlar qışda çox isti olarlar. Necə də olmasın! Dərin quyu kimi yerin içinə girən damlara ortadan bir baca qoyub üstünə bir metrə qədər qalın torpaq tökürdülər. Bu ağırlığa davam gətirməsi üçün dama çox böyük tirlədən dirək vururlar. Içəriyə girmək üçün torpaq pillələr qazırlar. Onun üstünü örtürlər. Buna dəhliz deyirlər. Babalarımızın bu köhnə "imarət"inə nədən "qara" adı verildiyini bilirsinizmi? İki şeydən: biri üstünə tökülən qara torpaqdan, o biri tüstüdən, içərisi hislənib qurum tutaraq, qaralmağından.\nTağı əmi Məmmədağanı soyuqdan saxlamaq üçün arvadı Bacı xanımla dama yığışdı. Ocağa böyük kötüklər qoyub yandırırdılar. Gecə-gündüz damda ocaq sönməzdi. Bayırdan içəri girdikdə sanki bir hamama girirdin. Mənim günlərimin çoxu burada keçirdi. Tağı əmi ovdan cürbəcür hadisələr söyləyirdi.\nMəmmədağanı sevindirmək üçün bir dəfə çərtmə qurub bir alacəhrə tutdum. Məmmədağa buna çox şad oldu. Qəfəs olmadığı üçün alacəhrəni bir gün aşsüzən altında saxladıq: zavallı quşcuğaz o qədər aclıq çəkmişmiş ki, azadlığı üçün əsla çalışmayıb, ancaq qarnını doydururdu. O biri gün ayağına uzun sap bağlayıb damın içinə buraxdıq. Quşcuğaz yenə də qaçmaq fikrində deyildi. Damın içində dəndən tutmuş çörək, qənd qırıntılarına kimi nə düşürdü dimdikləyib yeyərdi. Məmmədağaya elə öyrənmişdi ki, ona süd doğraması, südlü aş, firni və qeyri xörək verdikdə alacəhrə də boşqabın qırağına qonub onunla bərabər yeyərdi. Bir azdan sonra sapı da ayağından açdıq. Buna çox şad idi. Çünki damda sap ilə rahat gəzə bilmirdi. Həmişə dimdiyi ilə sapı ayağından çıxartmaq istəyirdi. Bu gündən sərbəst olaraq, damın içində cik-cik edə-edə gah uçurdu, gah yorğan-döşək yükünün üstə oturub mürgüləyirdi. Lakin damdan bayıra çıxmırdı. Bir səhər damda oturmuşduq. Birinci gün idi ki, hava açılıb gün çıxmışdı. Günəşin şəfəqi damın bacasından içəriyə düşmüşdü. Alacəhrə cik-cik edərək damda uçurdu. Birdən bacadan çıxıb getdi.\n- Ah, quşum qaçdı! - deyə Məmmədağa qışqırdı.\n- Qorxma, yenə gələcəkdir. Belə isti yeri, yemək-içməyi buraxıb getməz, - deyə Tağı əmi onu sakit etdi. Doğrudan da bir azdan sonra yenə də cik-cik edərək bacadan içəri uçdu.\nBu sevimli quşcuğaz tamam qış damda yaşayıb, baharda bağa uçdu. Lakin köhnə məkanını və dostlarını unutmayıb gahdan bir ziyarət edirdi.\nYazın isti günlərindən başlamış payızın əvvəlinə kimi, bağlarda gəzdikdə, dar doqqazlarla getdikdə, kolluqda, qulançarlıqda biz uşaqlar özümüzü zəhərli ilanlardan gözləməliydik. Açıqlıq yerdə bu asan idi. Lakin bağda, qalın otlar içində qıvrılıb yatmış ilanı hardan görüb, özümüzü bu müzür heyvandan mühafizə edəydik? Dostumuz koramal otların arası ilə hərəkət etdikdə məlum olurdu. Amma zəhərli ilanlar məlum olmurdu. Bir yay olmayırdı ki, ilan uşaq vurmamış olsun. Onlar da bizdən paylarını yaxşıca alardılar. Isti günlərdə çəpərlərin döşü ilanlarla dolu olardı. Onlar yuvalarından çıxıb özlərini günə verərdilər. Biz də dəstə bağlayıb onlarla müharibə edərdik. Hər birimizin əlində uzun çomaq olardı. Kimin gözünə qıvrılıb yatmış, ya hərəkət edən ilan sataşsaydı, tez çomağı ilə vurub öldurərdi. Hər kəs çox öldürsəydi, o, birinciliyi qazanardı. Bilmirəm haradan çıxmışsa, guya kərtənkələr ilanlara ağu verirlər, ona görə bunları da düşmənlər sırasına qoyub qırardıq. Bu barədə Tağı əmidən soruşduqda, o, belə cavab verdi:\n- Yalan sözdür; kərtənkələlərin zəhəri yoxdur. Özləri də zərərli həşəratı yeyib tələf etməklə bizə böyük mənfəət yetirirlər. O ki qaldı ilana, onun iki zəhərli dişi var. Zəhər dişinin dibində nazik pərdəli iki tuluğun içindədir. Ilan çaldıqda pərdələr yırtılıb zəhər yaralının qanına qarışıq, onu zəhərləyib öldürür.\nTağı əminin verdiyi bu məlumatdan sonra biz kərtənkələ qırmağı tərk etdik.\nTağı əminin tərlanı\nTağı əminin iki növ ov quşu olardı. Biri qızılquş, o biri qırğı. Qırğı ilə Tağı əmi bildirçin tutardı. Qızılquş ilə qırqovul, kəklik, turac ovuna gedərdi.\nSon zamanlar Tağı əmi bir yerə getdikdə quşları mənı tapşırırdı. Quşlara nə qədər və nə cür ət verməyi Tağı əmi mənə öyrətmişdi.\n- Bax, ət yağlı olmasın, - deyə Tağı əmi dübarə tapşırardı.\nMən Tağı əminin hər hərəkətini götürmüşdüm. Onun kimi bəhləni geyirdim. Quşun bağını qıfıldan açardım. Əti əlimə alaraq, bir-iki addımdan quşu muşqururdum. Ac quş tez özünü ətin üstünə atırdı. Lakin Tağı əmi kimi quşu ağaca buraxıb çağırmağa cürət edə bilmirdim. Qorxurdum ki, dövr edib havaya qalxsın, tuta bilməyim.\nNağıl etdiyim il, Tağı əmi dağdan gəldikdə, özü ilə bir qızılquş da gətirdi. Bu tərlan idi. Tağı əmi onu yuvadan düşürmüşdü. Ona lazım olan tərbiyəni verərək ova hazırlayırdı. Bir müddət ac saxlayıb yem vaxtı həyətdə ağaca buraxırdı. Sonra əlinə cücə götürərək həyətin o biri başından çağırırdı. Tərlan cücəni gördükdə uçub əlinə qonurdu. Cücənin tüklərini yolmağa başlayırdı. Ətini diddikdə Tağı əmi cücəni quşun əlindən alıb onu yenə ağaca buraxırdı. Dübarə çağırırdı. Quş uçub gəlirdi. Bir-iki dəfə belə etdikdən sonra yedirirdi. Sabahısı cücə əvəzinə ət götürürdü. Bəzi vaxt qırmızı dəsmalı bükərək ətə oxşadırdı. Tərlan ona da gəlirdi.\nBu tərlanın caynaqları qeyri quşlara görə çox iti idi. Bəhlədən keçib ələ batırdı. Iki bəhləni bir-birinin üstündən geyməyincə onu ələ götürmək mümkün deyildi.\nBir dəfə Tağı əmi bazara getmişdi. Tərlan həyətdə, öz müəyyən yerində qıfıl üstündə bağlı idi. Mən və Məmmədağa bağda idik. Birdən həyətdə qışqırıq qopdu. Biz qaçaraq gəldik. Onda gördük ki, tərlan, Məmmədağanın bir yaşında bibisi oğlu Əyyubu basmarlayıb cücə kimi altına alıbdır. Arvadlar da quşu tutub çəkirlər ki, uşağı buraxsın.\n- Nə qayırırsınız? - deyə qışqırdım.\n- Quşu çəkməyin, yoxsa uşağın ətini qopardar. - Cəld arvadları kənar edib tərlanın ayaqlarını sıxmağa başladım. Quşun caynaqları açılıb uşağı buraxdı. Arvadlar bu ittifaqdan elə həyəcana gəlmişdilər ki, quşu boğub öldürmək istəyirdilər. Mən mane oldum. Yaxşı ki, bu halda Tağı əmi özü gəlib çıxdı. Arvadları sakit edərək dedi:\n- Yaxşı, mən quşumu bu gündən damda saxlayacağam. Siz də uşaqlarınızdan muğayat olub, başına buraxmayın.\nTərlanın Əyyuba hücum etməsinə onun qırmızı köynəyi səbəb olmuşdu. Tərlan qırmızı şeyə həris idi. Harada görsəydi, üstünə atlanardı. Tağı əminin bu tərlanı axırda məşhur bir quş oldu.\nAxtar və Şəngül\nAxtar və Şəngül Tağı əminin ov tulaları idi.\nAxtar erkək, Şəngül qancıq idi. Axtar qısaboylu, gödəktüklü, boz rəngli; görkəmsiz tula idi. Şəngül isə çox yaraşıqlı bir it idi. Boyu orta boydan hündür idi. Gödək məxmər kimi hamar, dümağ rəngli, üstü qara xallı və zolaqlı tükü var idi. Beli, ayaqları, burnu nicə idi. Qaşlarının üstündə iki gözə bənzəyən xalı vardı.\nBu tulaların zahirləri başqa olduğu kimi, xasiyyətləri də başqa idi. Axtar qaşqabaqlı, tənbəl, istirahət sevən tula idi. Şəngül diribaş, şən mehriban, sevimli bir heyvan idi.\n- İt də gülərmi? - deyə şübhə edən şəxs Şəngülün gülər halətini gördükdə - bəli, gülər, - deyə təsdiq edirdi. Budur, tənbəl Axtar həyətdə uzanıb özünü günəşə verir. Şəngül isə oynamaq istəyir. Nə etsin? Kimlə oynasın? Bozdar köpəkləmi? O, qocalmış, gözlərinə pərdə gəlmiş heyvərə bir köpəkdir. Onunla oynamağı Şəngül sevmir. Bir dəfə onunla oynadıqda Bozdar nədənsə acıqlanıb onu boğmuşdu. Ondan bəri Bozdar ilə yaxınlıq etmirdi.\nTənbəl olsa da, yenə öz yoldaşı Axtar, Şəngül qısıla-qısıla gedib, Axtarın ayağından çəkməyə başladı. Axtar başını qaldırıb, dişlərini ağardaraq mırıldadı. Şəngül kənara çəkildi. Axtar yenə uzandı. Bir azdan Şəngül gəlib Axtarın qulağından yapışaraq çəkməyə başladı. Acıqlı Axtar qalxaraq onun üstə hücum etdi. Şəngül qoyub qaçdı. Axtar yenə uzanıb yatmağa məşğul oldu. Indi Şəngül onu başqa yol ilə təngə gətirməyə başladı. Axtarın üstündən o tərəf - bu tərəfə tullanaraq onu narahat etdi. Axtar bilirdi ki, oynamayınca Şəngül ondan əl çəkməyəcəkdir. O idi ki, bir dəfə üstündən tullandıqda cəld qalxıb onu basmarladı. Sonra buraxıb özü qaçdı. Şəngül axır məramına çatdı. Axtar çövqə gəlib onunla oynamağa başladı.\nŞəngül ilə Axtarın əsl bayramı Tağı əmi kəhər atı minib, qızılquşu əlinə götürərək ova gedəndə idi. Tulaları çağırmağa ehtiyac yox idi, çünki qızılquşun qumro səsi onları xəbərdar etmişdi. Indi Axtarı tanımaq olmurdu. Tənbəllik necə olmuşdu? Hərəkətsizlik harada qaldı? Şəngülə gəldikdə o, şadlıqdan özündən çıxırdı. Gah sirk itləri kimi Axtarın üstündən tullanardı, gah qoca Bozdarın quyruğundan dartardı, gah da darvazanı cırmaqlayıb qaçmaq istəyirdi.\nBunların xasiyyətləri ovda büruzə verərdi. Axtar ovun izini aradıqda aram və diqqətlə hərəkət edərdi. Şəngül isə səbirsizliklə gah irəli qaçardı, gah yana üz tutub gedərdi. O zaman Tağı əmi:\n- Şəngül qaldı! - deyə onu çağırardı. O da sahibinə tabe olaraq o saat geri qayıdırdı, ovun izini yenidən aramağa başlardı.\nOvu tapdıqda Axtar da, Şəngül də öz təlimləri üzrə sağ əllərini qaldıraraq Tağı əmiyə baxırdılar.\n- Bas! - dedikdə atlanıb quşu qaldırardılar. Lakin burada da Şəngül bəzi vaxt, ələlxüsus, Tağı əmi gecikdikdə əsəbiləşərək ovu izinsiz qaldırardı.\nYazın axırı idi. Biçin başlanmışdı. Tağı əminin ailəsi Çəriyə köçmüşdü. Çərik, Seyidli kəndinin əkin və otlaq yerləri idi. Orada bizim dəyirman və əkin yerlərimiz var idi. Tağı əmi məni bikef gördükdə:\n- Qəm yemə. Biçin qurtarıb xırman başlandıqda, gəlib səni də aparacağam. Orada Məmmədağa ilə vələ minərsiniz. Sonra tez-tez bildirçin ovuna gedəcəyik, - deyə mənim könlümü aldı.\nAradan on gün keçmiş Tağı əmi öküz arabası ilə gəlib çıxdı.\n- Hazır ol, sabah səni də Çəriyə aparacağam. Məmmədağanın balıq qarmağı burada qalmışdır. Onunkunu da, özününkünü də götür, orada balıq tutarsınız - deyə Tağı əmi tapşırdı. Hazır tilov olmadığı üçün Tağı əmi iynəni əyib bizə qarmaq qayırmışdı.\nSəhər erkən araba qoşuldu. Tağı əmi bəhləni mənə verərək, dedi:\n- Al bəhləni gey, qırğını sən aparacaqsan, arabanı mən sürəcəyəm.\nMən buna çox şad idim. Şəngül və Axtar məndən də artıq şad idilər. Anam məni ötürdükdə:\n- Bax, oğlum, günəşdə gəzmə, çayda çimmə, yoxsa qızdırarsan, - deyə tapşırdı. Lakin özü də bilirdi ki, bunlara əməl olunmayacaqdır. Yola düşdük. Şəngül ilə Axtar arabanın ağır ayağı ilə gedə bilməyib gah irəli qaçırdılar, gah da qayıdıb qarşımıza gəlirdilər. Ağdamdan Çəriyə 9-10 kilometr yol idi. Çəriyin tarlalarına çatdıqda Axtar ilə Şəngül ovlamağa başladılar. Tağı əminin gözləri tulalarda idi.\n- Axtar ovun izinə düşmüşdür. Qırğını mənə ver, - deyə Tağı əmi arabadan düşdü. Mən qırğını ona verdim. Tağı əmi qırğının qayışını açdı. Bu halda Axtar sağ ayağını qaldıraraq marığa durdu. Tağı əmi qırğını ovcuna aldı. Axtara yaxınlaşaraq:\n- Axtar, bas, - deyə əmr etdi. Tula o saat özünü bildirçinin üstünə atdı. Bildirçin pırıltı ilə qalxdı. Tağı əmi qırğını gəmşədi. Bildirçin əlli addım qaçmışdı ki, qırğı onu havada caynağına alıb yerə endi. Mənzilə gəlib çatınca Tağı əmi altı bildirçin tutdu.\n- Nahara sizə bildirçin çığırtması verəcəyəm. Məmmədağanın qızıl inəyi də yenicə doğmuşdu. Ləzzətli bulaması var, - deyə Tağı əmi təklif etdi.\nMənim gəlməyimə Məmmədağa çox şad idi. Biçarə nə etsin? Böyüklər işə məşğul, oynamağa uşaq yox.\nBalıq yerinə ilan\nBir gün Məmmədağa ilə dəyirmanın aşağısında çinarların kölgəsində oturub, qarmaq ilə balıq tuturduq. Bir saatdan artıq ovlamağın nəticəsində adama barmaq iriliyində iki balıq tutmuşduq.\n- Eh! Indiyə kimi əlimizlə gölmələrdən bundan çox tuta bilərdik, - deyə Məmmədağa şikayətləndi.\n- Doğru deyirsən, dur gedək axtaraq, - deyə mən də onun fikrinə şərik oldum.\nDəyirmanı yatırdıqda, suyu dəhnədən arxa buraxardılar. Su axarkən yeri oyub çuxurlar, oyuqlar əmələ gətirərdi. Dəyirman işlədikdə arxın suyu kəsilərdi. Su ancaq oyuqlarda, çuxurlarda gölmə tutardı. Məmmədağa ilə bu gölmələrdə balıq axtarırdıq.\nYenə də ayaqlarımızı soyunub, qollarımızı çirmələyərək balıq axtarmağa başladıq. Bir az vaxtda 7-8 balıq tutduq. Arx aşağı gedərkən bir böyük gölməyə rast gəldik. Paltarımızı soyunmağa məcbur olduq. Su gölmədə göbəyimizə kimi çıxırdı. Bir az suyu araşdırmışdıq ki, Məmmədağa səsləndi:\n- Vay, balıq əlimə dəydi!\n- Hanı, hanı? - deyə mən də onun yanında axtarmağa başladım. Bir azdan sonra mənim də əlimə bir uzun şey dəydi.\n- Nə uzun balıqdır... Söz ağzımızda yarımçıq qaldı. Qara zolaqlı, ucları diş-diş bir ilan suyun üzünə çıxdı.\n- İlan! - deyə qışqırdım. Biz cəld sudan çıxdıqda ilan da üstümüzə hücum edərək quruya çıxdı.\nLakin gölmənin ətrafı yamac olduğundan sürüşüb, yenə suya düşdü. Bizim qışqırığımıza xırmandan Tağı əmi ilə bərabər adamlar töküldülər. Ilan sudan bir barmaq yuxarıda deşik tapıb başını oraya soxmuşdu. - Adamlar kürək ilə onu öldurüb sudan çıxartdılar. Tağı əmi ilana baxaraq dedi:\n- Yaxşı salamat qurtarmısınız. Bu ilan gürzədir. Çox zəhərli ilandır. Görünür yuxarıdan sürüşüb suya düşmüşdür, sonra çıxa bilməmişdir.\nMən Seyidlinin çəpərlərində belə ilan çox görmüşdüm və uşaqlar ilə də öldürmüşdüm. Lakin gürzə olduğunu bilmirdim. Bu hadisəni uzun müddət unuda bilmədim. Buna səbəb Krılovun "Uşaq və ilan" təmsili idi ki, uşaqlığımda əzbərlətmişdilər. İndi də onu yadımda saxlamışam.\nİstər ikən balıq tuta, ilan tutub bir uşaq,\nParçalanıb qorxudan o vaxtında dil-dodaq.\nİlan baxıb uşağa aqil ol, deyib, əgər\nartsa belə cürətin, çox zərər sənə dəyər.\nHifz elədi bu səfər allah səni, şükr qıl,\nBundan sonra zarafat etdiyini tanı, bil.\nTaxıl biçilib döyülmüşdü. Qalmışdı dəyirman işi. Tağı əmi asudə idi. Günlərinin çoxunu ovda keçirirdi. Yaxında ov etdikdə məni də özü ilə aparırdı. Bir gün Məmmədağa anası ilə Seyidliyə getmişdilər. Onlar bir də axşam qayıdacaqdılar. Tağı əmi dedi:\n- Dur, biz də onlar gəlincə bildirçin ovuna gedək.\nMən bu təklifdən artıq şad oldum, çünki axşama kimi yoldaşsız nə edəcəyimi özüm də bilmirdim. Tağı əmi ov torbasını boynundan asaraq dedi:\n- Vəzifələrimizi ayıraq. Axtar ilə Şəngül bildirçini izləyib qaldıracaqlar, mən də qırğını vaxtında vuracağam. O da ovu tutacaqdır. Sən də onları bu torbaya dolduracaqsan.\nMən Tağı əminin sözünə gülüb dedim:\n- Mənim işim hamısından asandır.\nOv üçün uzaq getmək lazım deyil. Biçilmiş tarlaların küləşliyindən bildirçinlərin - "bit-billit" səsləri gəlirdi. Tağı əmi zəmilərə çatdıqda:\n- Axtar, tet! Şəngül, tet! Ha burda, ha burda, Şəngül qaldı! - deyə tulaları ovlatmağa başladı. Bu gün Şəngül Axtara üstün gəlmişdi. Birinci ovu qaldıran o oldu. Tağı əmi bildirçinin başını kəsib mənə verdikdə Axtarın ayağı altından bir bildirçin də qalxdı. Qırğını buraxmağa fürsət olmadı. Bildirçin uçub yaxın bir kolun içinə girdi.\n- Eybi yoxdur, o da bizim malımızdır, hara getsə axırda sənin torbanda olacaqdır, - deyə Tağı əmi kola tərəf üz qoydu. Bizdən irəli tulalar yüyürüb kola çatdılar. Ikisi də başlarını kolun içinə soxduqdan sonra dal-dalı çəkilməyə başladılar. Bu vaxt biz onlara çatdıq.\n- Tağı əmi, tulalar nə üçün geri çəkildilər, - deyə soruşdum.\n- Yəqin ilan görmüşlər, bu saat bilərik, - deyə Tağı əmi kola diqqətlə baxmağa başladı. - Səhv etməmişəm, ilandır, özü də gürzə. Qıvrılıb yatmışdır. Bu saat onu tutacağam, - deyə Tağı əmi qırğını mənə verdi.\nTağı əmi ilandan əsla çəkinməzdi. Bir balaca ağac ilə başından basıb, tutardı. Indi də tənbəki çubuğunu cibindən çıxarıb içindən bir qədər qır çıxartdı. Sonra həmin çubuğun sapı ilə ilanın başından basıb boğazından yapışdı. Hazır etdiyi çubuq qırını ilanın boğazına salıb onu bir qədər əlində saxladı. Sonra yerə qoydu. Ilan hərəkətsiz qaldı. Mən təəccüb edərkən Tağı əmi dedi:\n- İlanın zəhərindən başqaları öldüyü halda, ilan özü tənbəkinin qırından zəhərlənib tələf olur. Indi bu ilan şişib kötük kimi olacaqdır. - Bunu deyə Tağı əmi ilanı götürüb kolun üstünə qoydu. Sonra qırğını məndən alıb:\n- Axtar, tet! Şəngül, tet! - deyə tulaları kola girməyə çağırdı. Şəngül ilanın ölüsündən də qorxaraq kola yaxın düşmədi. Axtar isə özünü kolun içinə soxdu. Lakin bildirçini orada tapmadı. Məlum oldu ki, bildirçin ilan fəqərəsindən istifadə edərək özünü başqa yerə vermişdir. Axtar da ovdan əl çəkən hərif deyildi. Tezliklə onun izinə düşüb tapdı. Tağı əmi deyən kimi bu da bizim malımız oldu. Günəş qüruba enirdi. Torba da getdikcə şişirdi.\n- Daha kifayət edər, - deyə Tağı əmi evə tərəf döndü. Bir az getmişdik ki, Şəngül ayağını qaldıraraq, Tağı əminin üzünə baxdı.\n- Bu da Şəngülün xatiri üçün, - deyə Tağı əmi qırğını ovcuna aldı. Şəngül bunu gördükdə özünü bildirçinin üstünə atdı. Qırğı bu son bildirçini də tutdu. Tağı əmi bunu qırğıya vermək istədikdə:\n- Tağı əmi, o bildirçini öldürmə, mənə ver, onu evə diri aparacağam, - deyə rica etdim.\n- Yaxşı, al bunu. Torbadan bir bildirçin ver, qırğıya yedirdim.\nMən Tağı əmiyə bir ölü bildirçin verdim, o da diri bildirçini mənə verdi. Bildirçini cibimdə əlimlə tutmuşdum. Zavallı heyvancığın ürəyi elə döyünürdü ki, deyəsən bu saat partlayıb, çanı çıxacaqdı.\nFikrim daim bunda olaraq necə qayıdıb ilan olan kola çatdığımızı bilmədim. Tağı əmi ilanı göstərərək dedi:\n- Görürsən, necə şişmişdir?\nMənim yenə də fikrim cibimdəki quşda olaraq, ilana məhəl qoymadım. Tağı əmi məni fikirli görərək dedi:\n- Görürəm, həm yorulmusan, həm də acmısan, beləmi? Səbir elə, evə yaxınlaşmışıq.\n- Yox, Tağı əmi, mən yorulmamışam, amma acmışam.\nYorulmağımı boynuma almadım ki, Tağı əmi bir də məni ova aparmaz. Lakin mənə qəmgin və pərişən edən cibimdəki quşcuğaz idi, ona çox acıyırdım. Indi bunu Tağı əmidən almağıma peşman idim. Bu torbada başları kəsilmiş quşlara heç də acımırdım onları bu diridən xoşbəxt hesab edirdim. Onlar ölüb getmiş, daha bir də dirilib oxumayacaqlar, yuva tikib bala çıxarmayacaqlar... Yenə də quşcuğazın ürəyi döyünürdü. Bir an rahat olmurdu. Bu isə mənə təsir edirdi. Nə edim? Buraxımmı? Onda Tağı əmi mənə nə deyər? Məni sevməz, bir də ova aparmaz. Yox, bu yaramaz, - deyə fikrimi dəyişdirmək istədim. Lakin cibimdə ürəyi döyünən heyvancıq mənim də ürəyimin döyünməsinə səbəb oldu. Daha səbrim tükənmişdi. Quşu azad etməkdən artıq, özümü bu əzabdan xilas etmək fikrində idim. Axırda belə bir hiylə gəldim: bir az Tağı əmidən geriyə qalaraq, əlimi cibimdən çıxarıb:\n- Vay, yıxıldım! - deyə özümü yerə atdım. Bildirçin cibimdən çıxıb pırıltı ilə uçmağa başladı. Qırğı bunu gördükdə çırpınıb Tağı əminin əlindən çıxdı. Ayaqlarından uzun qayış sallana-sallana bildirçini tutub yerə endi. Tağı əmi onu qırğının əlindən alıb başını kəsdi. Sonra iki bölük edərək tulalara atdı.\n- Görürəm, çox yorulmusan. Düz yerdə ayağın büdrəyir, yerə yıxılırsan, - deyə Tağı əmi gülməyə başladı. Mənim fikrim ölən quşda ikən, soruşdum:\n- Tağı əmi, tox qırğı da ov dalınca gedərmi?\n- Sənin quşun kimi bəxtsizlərin dalınca gedər, - deyə Tağı əmi təbəssüm ilə cavab verdi.\nQayıb kişinin əvvəli mal-qaralı, qoyun-sürülü, dövlətli bir kəndli idi. Get-gedə dövləti əlindən çıxıb, bir cüt öküz, bir inək sahibi olmuşdu. Əvvəlki dövlətdən ona Qaraqıllı adlı bir çoban iti yadigar qalmışdı. Sonsuz Qayıb kişi bu köpəyi övlad kimi sevirdi. Hərgah bir adam ondan:\n- Qayıb əmi, arvadının ölümünü istərsən, yoxsa itinin? - deyə sual etsəydi.\n- Əlbəttə arvadımın, - deyə cavab verərdi. Qayıb kişinin bu itə belə məhəbbət bağlaması hamısını heyrətə gətirirdi. Səbəbini arayanlar deyirdilər ki, bir falçı onu inandırıb ki, nə qədər Qaraqıllı sağdır, sən bir zaman; yenə irəliki kimi dövlət sahibi olacaqsan.\nİtin özünə gəldikdə, adi çoban itlərindən xeyli iri, qüvvətli, cəsur və hünərli bir heyvan idi. Uzun qara tükləri onu çox heybətli göstərirdi. Qaraqıllının qorxusundan bir qurd Qayıbın sürüsünə yaxın gələ bilməzmiş. "Qayıbın iti" adı ilə ətrafda məşhur olaraq, bu köpək dillərdə zərbi-məsəl kimi söylənirdi. Birisi itini çox tərif etdikdə:\n- Nə çox tərif edirsən? Qayıbın iti olmayacaqdır ki, - deyə onun sözünü kəsərdilər.\nMən də bu itdən çox şeylər eşitmişdim. Lakin özünü görməmişdim.\nQayıbın iti hürməzdi. Yol ilə dinc gələn adamlarla isə işi olmazdı. Başqa itlər kimi onların üstünə getməzdi. Lakin, birisi qabağından istər atlı, istər piyada qaçmaq istədikdə qızmış şir kimi üstünü alardı.\nMən Çərikdə olan zaman Qayıb kişi də biçin və xırman işlərinə məşğul idi. İti də yanında idi.\nBir gün Tağı əmi ovdan çox quş gətirmişdi. Bir neçəsini xurcuna qoyaraq mənə dedi:\n- Boz madyanı min, bunları Hümmətgilə apar.\nHümmət Tağı əminin xalası oğlu və həm də qaynı idi. Tağı əmi məni ata mindirdikdə dedi:\n- Bax, Qayıbgilin obasının yanından keçərkən atı yavaş sür. Olmaya-olmaya çapasan.\n- Arxayın ol, Tağı əmi, çapmaram, - deyə ona söz verdim.\nHümmət əmigil ilə bizim aramız üç kilometrə kimi idi. Gedənbaş obanın yanından salamat keçib getdim. Tapşırığı əmələ gətirib qayıdarkən yenə obanın yanından keçdikdə atı yavaş-yavaş sürdüm. Bir vaxt bir it hürə-hürə üstümə gəldi. Bunun səsini eşitcək başqaları da tökülüb gəldilər. Atı addım-addım sürərkən nəzərim itlərdə idi. Onların içində Qayıbın itini arayırdım. Lakin ona oxşar bir it yox idi. Bu mənə ürək verdi. Bir qədər getdikdən sonra itlərin səsləri kəsilməkdə idi. cürətlənib madyanı tərkimlədim. Bir də baxıb gördüm ki, tozu duman kimi qaldıraraq, bir qara it gəlir. O saat atı saxladım. It mənə çatan kimi atın önündə ayaq üstə qalxdı. Başı atın başı ilə bərabər oldu. Qorxudan nəfəsimi içimə çəkmişdim. Bir az belə durduqdan sonra Qaraqıllı dönüb yavaş-yavaş getməyə başladı. Mən elə qorxmuşdum ki, atı yavaş sürməyə də cürət etmirdim. It xeyli getmişdi ki, mən də atı yürüş ilə sürməyə başladım. It obaya yaxınlaşırdı, mən də mənzilə.\n- Yox, daha gəlməz, - deyə özümə ürək verdim. Tağı əmigil də təpədən mənə tamaşa edirdilər. Bu mənə cürət verdi, madyanı çapmağa başladım. Tağı əmi əlilə mənə nə isə işarə edirdi. Lakin mən nə istədiyini anlamadım. O və başqaları mənim qarşıma tərəf yüyürməyə başladılar. Bundan mən şübhələnib geriyə baxdım. Onda gördüm ki, yaramaz köpək məndən əl çəkmək istəmir. Atı saxladım. İt irəliki kimi atın qabağında dikəldi. Bu səfər at rahat durmayıb başını yırğaladı. O saat köpək madyanın alt dodağını dartıb parçaladı. It bununla kifayətlənərək obalarına tərəf yola düşdü. Madyanın ağzından qan çeşmə kimi axırdı. İt gözdən itdi. Lakin mən daha səhvimi təkrar etməkdən çəkinərək yerimdə durmuşdum. Tağı əmi hamıdan irəli gəlib çatdı.\n- İt səni yaralamayıb ki? - deyə təşvişlə soruşdu.\n- Yox, Tağı əmi, ancaq madyanın ağzını qapdı, - deyə cavab verdim.\n- Madyan cəhənnəmə, sən salamat çıxmısan. Min belə madyan sənə qurban, ancaq bu sənə nəsihət olsun. Bundan sonra böyüklərin sözündən çıxmazsan.


Apellyasiya Məhkəməsinin keçmiş iclas katibinin cəzası qüvvəsində saxlanıb\nBakı Apellyasiya Məhkəməsi öz keçmiş əməkdaşı, Ağır Cinayətlərə Dair İşlər üzrə Məhkəmənin hökmü ilə 3 il müddətinə azadlıqdan məhrum edilmiş Siyasət Sultanovun apellyasiya şikayətinə baxıb.\nSiyasət Sultanov barəsindəki cəzanın daha yüngül cəza ilə əvəz olunmasını istəyib. Bakı Apellyasiya Məhkəməsi isə onun apellyasiya şikayətini təmin etməyərək birinci instansiya məhkəməsinin hökmünü qüvvədə saxlayıb.\nSiyasət Sultanov Bakı Apellyasiya Məhkəməsində məhkəmə iclası katibi işləyərkən bu il yanvarın 28-də Ali Məhkəmənin katibi Azər Fərəcova bıçaq xəsarətləri yetirməkdə təqsirləndirilib. Məhkəmə yolu ilə müəyyən edilib ki, iki məhkəmə katibi arasındakı münaqişə şəxsi zəmində baş verib.\nSiyasət Sultanov əvvəlcə qəsdən adam öldürməyə cəhddə təqsirləndirilib. Ağır Cinayətlərə Dair İşlər üzrə Məhkəmədə işə baxılarkən isə onun əməli Cinayət Məcəlləsinin qəsdən sağlamlığa ağır zərər vurma maddəsinə tövsif edilib.


Düşmən təcavüzündən xarabalığa dönən Qaradağlı – FOTOREPORTAJ | ARAN qəzeti\nDüşmən təcavüzündən xarabalığa dönən Qaradağlı – FOTOREPORTAJ\nErmənistan silahlı qüvvələri Ağdam rayonunun yaşayış məntəqələrini ağır artilleriyadan atəşə tutmaqda davam edir. Nəticədə sakinlərə məxsus yaşayış evlərinə, yardımçı binalara, ticarət obyektlərinə, təsərrüfatlara ziyan dəyir.\nAZƏRTAC-ın cəbhə bölgəsinə ezam olunmuş müxbiri xəbər verir ki, Ağdam rayonunun ən çox ziyan dəyən yaşayış məntəqələrindən biri də Qaradağlı kəndidir. Sentyabrın 27-dən indiyədək ümumilikdə 150-yə yaxın evə ziyan dəyib ki, onların da 22-si dağılıb. İki mülki şəxs həlak olub, iki nəfər yaralanıb. Mərmilərin partlaması nəticəsində kənddə vətəndaşlara məxsus 20 baş iribuynuzlu, 50-yə yaxın xırdabuynuzlu heyvan, 200-dən çox ev quşu tələf olub.\nQaradağlı kəndi ötən gün də düşmənin artilleriya atəşinə məruz qalıb. Kənd sakini Cahid Rüstəmov deyib:\n“Dünən günorta qonşuda oturub televizora baxırdıq. Elə bu vaxt partlayış səsi gəldi. Evimizin arxasına düşən mərmi həm bizim evi, həm də bacımın evini dağıtdı. Evdəki bütün əşyalar yararsız hala düşüb. Yaxşı ki, həmin vaxt evdə olmamışıq. Partlayış o qədər güclü idi ki, zərbədən yaxınlıqda olan dörd evə də ziyan dəyib”.\nƏvvəlki məqaləAzadlığı elan edildikdən sonra Şuşa açar sözü “Twitter”də trenddə birinci olub\nNövbəti məqalədəNeft bahalaşır


GERÇEYİ DÜŞÜNDÜNÜZMÜ? - 4. Ömrün qədrini bilməyin əhəmiyyəti\n=> 1. Riza və təvəkkül haqqında\n=> 2. Namaza diqqət və İlahi hüzur\n=> 3. Allahın nemətlərindən düzgün bəhrələnməyin yolları haqqında\n=> 4. Ömrün qədrini bilməyin əhəmiyyəti\n=> 5. Elm öyrənmək və əməlsiz elm haqqında\n=> 6. Fəqirlərlə dostluq haqqında\n4. Ömrün qədrini bilməyin əhəmiyyəti\nİslam əxlaqı seriyası – 4 (12.06.2008)\nÖMRÜN QƏDRİNİ BİLMƏYİN ƏHƏMİYYƏTİ VƏ\nVƏZİFƏLƏRİN VAXTINDA YERİNƏ YETİRİLMƏSİ HAQQINDA\n“Ey Əbuzər! Öz ömrün üçün dinar və dirhəmindən daha artıq xəsislik et.”\n“Ey Əbuzər! Məgər sizlərdən hər hansı biriniz sonu tuğyana aparıb çıxaran sərvət, Allahı yaddan çıxarmağa səbəb olan kasıbçılıq, insanın canını əldən salan xəstəlik, onu fəaliyyətdən saxlayan qocalıq, tələsik gəlib çatan ölüm, fitnələr törədəcək Dəccal və ya qorxulu və acı olan Qiyamət gününün yetişməsindən başqa bir şeyin intizarındasınızmı?”\nBöyük zəhmətlə çoxlu pul toplamış adam onu asanlıqla başqasına verə bilərmi? Yığdığı pulu böyük zəhmətlə qazandığı üçün müftə əldən çıxarmaz və onun qədrini bilər. Əksinə olaraq, bəzən mümkündür, insan azacıq zərər hiss etmədən saatlarla ömrünü batil yolda xərcləsin. Başqa ifadə ilə desək, mümkündür, biz malımlzı xərcləməkdə xəsislik edək, lakin ömrümüzü xərcləməkdə xəsis olmayaq. Halbuki, malın dəyəri ömrün dəyərinə bərabər ola bilməz.\nƏgər bir nəfərin həyatı təhlükə altına düşsə, sağ qalması üçün öz malından da neçə dəfə artıq pul xərcləməyə razı olur. Fərz edin, bir nəfər dünyanın bütün qızıl, gümüş, neft mədənlərinə sahibdir. Əgər ona “sağ qalman üçün bütün bu sərvətlərdən keçməlisən” desələr, sərvətini verməzmi?\nİnsan dünya imkanlarını özünün istifadəsi üçün istəyir. Əgər sağ qalmayacaqsa, onun üçün bu sərvətlərin nə faydası vardır? Deməli, onun ömrü yer üzündə olan sərvətlərdən daha dəyərlidir. Bəs nə üçün bu cür qiymətli sərvəti havayı əldən verir? Nəinki təkcə havayı əldən verir, üstəlik bəzən onun yerinə əbədi əzabı da qazanır. Bir halda ki, pulu, sərvəti havaya sovurmaq ağıllı bir iş deyil. Təbii ki, ötəri həvəslərdən ötrü ömrü bərbad etmək də ağıllı iş hesab olunmaz! Ömür kimi qiymətli bir sərmayəni ucuz və müftə dostun, həyat yoldaşının, övladın ixtiyarında qoymayın. Başqaları şad olsun deyə, onu lazımsız yerlərdə sərf etməyin. O ki, qalmışdı, günah işlərdə sərf edəsiniz.\nBəli, əgər insan Allahın razılığını qazanmaq niyyəti ilə ömrünü başqalarını sevindirmək, ailəsini şad etmək və mömin qardaşına kömək etmək üçün sərf edərsə, nəinki ömrünü uduzmamışdır, əksinə, dəyəri dünyadan daha artıq olan Allahın razılığını da qazanmışdır. Lakin hər anı bütün dünyaya dəyəcək ömrü onun – bunun xoşuna gəlmək, baş qarışdırmaq üçün mənasız söhbətlərdə, əyləncələrdə sərf etmək, doğrudan da, ağıllı iş deyil, çünki bu halda ömrünü havayı əldən vermiş olur.\nVƏZİFƏLƏRİN VAXTINDA YERİNƏ YETİRİLMƏSİ VƏ\nSABAHA ARXAYIN OLMAMAQ HAQQINDA\nYuxarıda deyilənlər insanın əlində olan fürsətləri qənimət bilib, öz öhdəsində olan vəzifə və borclarını yerinə yetirməsindən ötrü edilən növbəti təkiddir. Əgər insan ixtiyarında olan imkan və qüdrətdən vəzifələrini yerinə yetirmək üçün istifadə etmirsə, bu vəzifələri həyata keçirmək üçün daha hansı fürsətin əlinə düşməsini gözləyir? Bu cümlələr – “Hələlik vaxt çoxdur, sonra görərəm” xam xəyallar ilə yaşayanlara xəbərdarlıqdır.\nHal – hazırda tənbəllik edir, işlərini sonraya saxlayır və ya bihudə işlərlə məşğul olur. Allah eləməmiş, başı günaha qatışıbsa, bütün bunları düzəltmək və ya vəzifələrini yerinə yetirmək üçün daha hansı günü gözləyir? Məsələn, kasıb olanda deyirsiniz ki, inşallah problemlərim düzələr, əlimə yaxşı pul düşər varlanaram, onda vəzifələrimə də əməl edərəm. Amma, bəlkə, elə varlanmağın özü sizə kasıbçılıqdan daha artıq dərd gətirsin və sizi tuğyana vadar etsin. Çünki insan özünü ehtiyacsız görəndə üsyan edib, özündən çıxır:\n“Doğrudan da, insan özünü ehtiyacsız gördüyü zaman Allaha üsyan edəndir.” (“Ələq” surəsi, ayə 6 – 7)\nDeməli, varlanıb ehtiyacsız olanda da deyəcəksiniz: “Gözləyirəm pullarımı yerbəyer edim, başım bu işlərdən açılsın və kasıblığın dövranı gəlsin. Onda vəzifələrimə əməl edərəm.” Elə xəyal edirsən ki, pulun əlindən çıxandan sonra problemlərin də azalacaq və rahatlıqla təklifinə əməl edəcəksən? Haradan biləsən ki, kasıbçılığın da öz problemləri var, kasıbçılıq da insanın başını başqa cür qatır və öz əsas hədəfini yaddan çıxarmasına səbəb olur. Kasıbçılıq insanı elə giriftar edir ki, insan mənəviyyatı da yaddan çıxarır. Eləcə də sağlam birisi düşünür ki, insan xəstə olanda daha çox Allahı yad edir. Əlbəttə, bu əsassız bir fikirdir. Bu o demək deyil ki, hər adam xəstələnəndə daha çox dua, zikr edir. Bəzən insan elə dərdə mübtəla olur ki, ibadət etməyə halı belə olmur.\nCavanlıq zamanında özünə deyirsən: “Qoy cavanlıq dövrünü, onun çılğınlığını, qürurunu, əyləncələrini başa vurum, yaşlaşandan sonra ibadətə başlayaram.” Daha xəbəri yoxdur ki, qocalıq sənin belini elə bükəcək ki, nə gücün qalacaq, nə yerindən tərpənməyə halın, nə də ibadət etməyə qüdrətin. Bəs nə vaxt vəzifələrini yerinə yetirəcəksən? Ölüm gəlib çatanda? Ya fitnələr törədən Dəccal gələndə?\n“Dəccal” sözünün mənası, lüğətdə “qızıl suyu” mənasındadır və həmçinin, həddindən artıq yalan danışan adama da “dəccal” deyirlər. Qızıl suyu həqiqi qızıl olmadığı kimi, yəni əşyaların üstünə çəkildikdə onları zahirdə qızıla oxşatdığı kimi, yalançı insan da zahirdə cəzbedici və hiyləgər olur və başqalarını öz zahiri görkəmi ilə özünə cəlb edir.\nRəvayətlərdə “dəccal” şər və fitnə törədən adam kimi göstərilmişdir. Hər halda Hz. Peyğəmbərin (s) bu sözü işlətməkdə məqsədi, aşağıdakı kimi mənadan biri olmalıdır:\n1. Axırzamanda zühur edib, fitnələr törədəcək bir şəxs olan Dəccal;\n2. Məqsəd konkiret şəxs olmayıb, hər cür hoqqa və hiyləgərlik simvoludur.\nZahirini zinətləndirib, gözəl qiyafəyə bürünərək başqalarını bu yolla özünə cəzb edib, onları aldadan hər kəsə dəccal demək olar. Həmçinin, batilə haqq don geyindirməklə xalqı yoldan çıxaran adamlar da dəccal adlandırılır. Dəccal haqqı və batili bir – birinə elə qarışdırar ki, onları seçib ayırmaq çox çətin olar. Ona görə də Hz. Peyğəmbər (s) təkid edir ki, nə qədər ki, haqq və batil bir – birinə qarışmayıb və haqq sənin üçün aydındır, fürsəti qənimət bil və haqqa əməl et. Bu yoldakı vəzifələrini yerinə yetir. Məbada yolundan azasan və hidayət yolları üzünə bağlansın. Çünki bu insanın düşə biləcəyi ən pis vəziyyətdir. Bu vəziyyətə düşən insan üçün bundan da çətin və acı olanı isə, qiyamətin gəlib çatmasıdır.\nBununla, Hz. Peyğəmbər (s) insanı qarşıdan gələn təhlükələrdən agah edib, bu xətərləri onun gözü qarşısında canlandırmağa çalışır və gələcəkdə üzləşə biləcəyimiz problemlərin hazırkı problemlərdən daha çətin olmaq ehtimalını açıqlayır. Buna görə də heç kəs bu günü qoyub, sabaha arxayın olmamalıdır.\nBu yazılar böyük İslam alimi Doktor Misbah Yəzdi – nin “Axirət azuqəsi (Həzrət Peyğəmbərin (s) Əbuzərə nəsihətləri)” adlı əsərinin 1 – ci cildindən götürülərək hazırlanmışdır.


Göyçayda güclü külək və leysan yağış fəsadlar törədib | Report.az\nGöyçayda güclü külək və leysan yağış fəsadlar törədib Ötən gün axşam saatlarında Göyçay rayonunun Şəkər və Veysəlli kəndlərində güclü küləklə müşahidə olunan leysan yağışı nəticəsində təsərrüfatın ayrı-ayrı sahələrinə ciddi ziyan dəyib.\n14 İyul , 2020 04:28\nÖtən gün axşam saatlarında Göyçay rayonunun Şəkər və Veysəlli kəndlərində güclü küləklə müşahidə olunan leysan yağış nəticəsində təsərrüfatın ayrı-ayrı sahələrinə ciddi ziyan dəyib.\n"Report"un Yuxarı Şirvan bürosu xəbər verir ki, təxminən 30 dəqiqə davam edən güclü külək bəzi evlərin və tövlələrin dam örtüyünü qoparıb.\nKülək sellofan örtüklü istixanaların üst örtüyünü dağıdıb, pomidor və xiyar şitillərini, yetişmiş meyvə-tərəvəz məhsullarını tələf edib, ağacları eləcə də primitiv tikilmiş hasarları, elektrik və rabitə dirəklərini aşırıb, naqilləri qırıb.\nHazırda bu kəndlərə elektrik və rabitə verilişi dayanıb. Küləyin təsiri nəticəsində dam örtüyü qopan, içində ot olan tövlələr yağış suları altında qalıb. Nəticədə kənd sakinlərinə xeyli miqdarda maddi ziyan dəyib.\nMəsələ ilə bağlı rayonun Fövqəladə Hallar Komissiyasına məlumat verilib. Aidiyyəti qurumlar hadisə yerində olublar və dəyən ziyan yerindəcə araşdırılıb.\nRus versiyası Сильный ветер и проливные дожди создали проблемы в Гекчае


Milli Qurtuluş Gününün bəhrələri – müasir Şərur şəhəri - AZƏRTAC – Azərbaycan Dövlət İnformasiya Agentliyi\nŞərur, 3 iyun, AZƏRTAC\n“Muxtar respublika hərtərəfli inkişaf edir və bu gün Naxçıvan ölkəmizin ən inkişaf etmiş bölgələrindən biridir. Əminəm ki, Naxçıvan bu liderliyi bundan sonra da saxlayacaqdır”, – deyən ölkə Prezidenti cənab İlham Əliyevin rəhbərliyi ilə bu gün hər bir yaşayış məntəqəsində genişmiqyaslı quruculuq işləri aparılır, şəhər və rayon mərkəzləri müasirləşir. İnkişafa qovuşan bölgələrdən biri də Şərur rayonudur. Qəbul olunmuş Dövlət proqramlarının uğurlu icrası rayonda davamlı sosial-iqtisadi inkişafı təmin edib, Şərur şəhərində və kəndlərdə genişmiqyaslı quruculuq işləri aparılıb, yeni inzibati binalar və sosial obyektlər tikilib, rahat yollar çəkilib, əhalinin rifahı yaxşılaşıb.\nNaxçıvan Muxtar Respublikası Ali Məclisinin mətbuat xidmətindən AZƏRTAC-a bildirilib ki, iyunun 3-də Şərur rayonunda Bayraq Meydanı, Şərur şəhər avtomobil yolları, yeraltı piyada keçidi və yeni yaşayış binası istifadəyə verilib, Şərur Rayon Gigiyena və Epidemiologiya Şöbəsi üçün müasir iş şəraiti yaradılıb.\nŞərur rayonunda Bayraq Meydanının açılışı olub\nBu gün Azərbaycanın hər yerində dövlət bayrağımız qürurla dalğalanır. Çünki bayraq dövlətlərin müstəqillik və suverenlik rəmzidir.\nİyunun 3-də Şərur rayonunda Bayraq Meydanı istifadəyə verilib.\n“Hər bir ölkənin müstəqillik rəmzi hesab olunan bayrağı o ölkə üçün müqəddəsdir. Ona görə də müstəqillik, torpaqların qorunması, dövlətçilik uğrunda şəhidlik zirvəsinə ucalanlar da bayrağa bükülür. Şərur rayon ərazisində qurulan bu Bayraq Meydanı da bir neçə gün əvvəl qeyd olunan 28 May - Respublika Günü münasibətilə və şəhidlərimizin əziz xatirəsinə qaldırılır”, - deyən Naxçıvan Muxtar Respublikası Ali Məclisinin Sədri Vasif Talıbov qurğunu işə salıb, üçrəngli dövlət bayrağımız əbədi yüksəkliyə ucalıb.\nBildirilib ki, Şərur rayonunda Bayraq Meydanının tikintisinə ötən ilin aprel ayında başlanılıb. Bayraq dirəyinin hündürlüyü 36,5, bayrağın eni 8, uzunluğu isə 16 metrdir. Ümumi sahəsi 4 min 795 kvadratmetr olan meydanda geniş abadlıq işləri aparılıb, müasir işıqlandırma sistemi qurulub, dekorativ ağac və gül kolları əkilib.\nYeni Azərbaycan Partiyası Şərur Rayon Təşkilatının sədri Əmir Babayev minnətdarlıq edərək deyib: “Muxtar respublikanın bütün rayonları kimi, Şərur rayonu da göstərilən diqqət və qayğı sayəsində sürətlə inkişaf edir. Rayonun kəndləri yeni görkəmə qovuşub, Şərur şəhəri müasir şəhərlər sırasına daxil olub. Rayon sakinləri bu inkişafı ulu öndərimiz Heydər Əliyevin inkişaf strategiyasının uğurlu davamı kimi qiymətləndirir. Tarixən xalqımız bayrağa ehtiramla yanaşıb. Bütün qələbə və zəfərlərimiz Azərbaycan Bayrağı ilə ifadə olunub. Bu gün rayonumuzda yaradılan Bayraq Meydanı da gənclərimizin vətənpərvərlik ruhunda böyüməsində böyük əhəmiyyətə malik olacaqdır”.\nAli Məclisin Sədri Bayraq Meydanında müxtəlif tədbirlərin keçirilməsi, abadlığa və təmizliyə diqqət edilməsi, yaşıllıqlara qulluq göstərilməsi barədə tapşırıqlar verib.\nŞərur şəhər avtomobil yolları yenidən qurulub\nAvtomobil yollarının yenidən qurulması muxtar respublikada iqtisadiyyatın inkişafına töhfə verməklə yanaşı, həm də insanların rahatlığına xidmət edir. Ölkə başçısı cənab İlham Əliyevin Naxçıvana səfəri zamanı dediyi kimi, yollar çox keyfiyyətlə tikilir, bəzi yollar çoxdan istismara verilib, amma buna baxmayaraq keyfiyyət də yerindədir.\nİyunun 3-də Şərur şəhər avtomobil yolları yenidənqurmadan sonra istifadəyə verilib.\nNaxçıvan Muxtar Respublikası Ali Məclisinin Sədri Vasif Talıbov görülən işlərlə tanış olub.\nMəlumat verilib ki, Naxçıvan-Sədərək magistralından Şərur şəhərinədək, həmçinin şəhərin Heydər Əliyev prospektini və 6 küçəsini əhatə edən 11,2 kilometrlik yolun üzərində 3 su keçidi qoyulub, 3 min 300 metr uzunluğunda kanal, 5 min metr uzunluğunda yeraltı elektrik, 8 min 834 metr uzunluğunda rabitə, yaşıllıqlar üçün isə 2 min 985 metr su xətti çəkilib, müasir işıqlandırma dirəkləri quraşdırılıb. Şəhərin girişində və daxili avtomobil yollarının kənarlarındakı köhnə səkilər və bardürlər yenisi ilə əvəz edilib, səkilərdə 96 yerdə məhdud fiziki imkanlılar üçün keçid qoyulub.\nAli Məclisin Sədri deyib ki, Şərur muxtar respublikanın ən qədim tarixə malik olan bölgələrindəndir. Şərur şəhəri tarixinin heç bir dönəmində müstəqillik illərində olduğu qədər inkişaf etməmişdir. Bütün bunlar Milli Qurtuluş Gününün bəhrələridir. O gün olmasaydı, bu işlər də həyata keçirilə bilməzdi. Şəhərin yolları su və kanalizasiya sistemləri işlənib tamamilə başa çatdıqdan sonra yenidən quruldu. 11 min 200 metrlik yolun 3 min metri iki, 8 min 200 metri isə dördzolaqlıdır. Bu da imkan verəcək ki, bu yollardan uzun illər sıxlıq olmadan istifadə etmək mümkün olsun.\n“Yolların yenidən qurulması abadlığın əsasını təşkil edir”, - deyən Ali Məclisin Sədri Şərur rayonunda yeni yolların qurulmasında əməyi olanlara təşəkkürünü bildirib, yol kənarında yaşıllıqların artırılması barədə tapşırıq verib.\nHəmin gün Ali Məclisin Sədri Şərur Şəhər Avtovağzal binasının tikintisi ilə də maraqlanıb, müvafiq göstərişlər verib.\nYeraltı piyada keçidləri təhlükəsizliyə təminatdır\nHəmin gün Şərur şəhərində “28 May” və “Nizami” küçələrini birləşdirən yeraltı piyada keçidi istifadəyə verilib.\nNaxçıvan Muxtar Respublikası Ali Məclisinin Sədri Vasif Talıbov yeraltı piyada keçidinin açılışında iştirak edib.\nMəlumat verilib ki, uzunluğu 66, eni 2,6, hündürlüyü isə 2,1 metr olan keçidin möhkəmləndirilməsi üçün tunelin yan divarlarına və örtüyünə dəmir-beton qatı verilib, membranla izolyasiya olunub. Keçiddə müasir işıqlandırma sistemi quraşdırılıb, hər iki giriş pilləkəninin üzəri metal konstruksiya ilə örtülüb.\nAli Məclisin Sədri keçiddə təmizliyə riayət olunması barədə tapşırıq verib.\nYeni yaşayış binası sakinlərin rahatlığına xidmət edəcək\nMuxtar respublikada yeni yaşayış binalarının istifadəyə verilməsi məskunlaşmanın artmasının və gənclərin sosial mənzil şəraitinin yaxşılaşdırılmasının göstəricisidir.\nİyunun 3-də Şərur şəhərində yeni yaşayış binası istifadəyə verilib.\nMəlumat verilib ki, ümumi sahəsi 6 min 300 kvadratmetr olan yeni yaşayış binasının tikintisinə 2019-cu ilin aprel ayında başlanılıb. Zirzəmi ilə birlikdə 6 mərtəbədən ibarət olan binada 40 mənzil vardır. Onlardan 10-nun ümumi sahəsi 75 kvadratmetr olmaqla iki, 20-nin ümumi sahəsi 95 və 102 kvadratmetr olmaqla üç, 10-nun isə ümumi sahəsi 120 kvadratmetr olmaqla dördotaqlıdır. Müasir kommunal şəraitlə təmin olunmuş mənzillər fərdi istilik sistemi ilə qızdırılacaqdır. 2 girişdən ibarət olan binada mərkəzləşdirilmiş antena sistemi və 2 lift quraşdırılıb.\nYaşayış binasının zirzəmi qatında yerləşən xidmət mərkəzində qadın gözəllik salonu, bərbərxana, dərzi, məişət, ərzaq və təsərrüfat malları mağazaları fəaliyyət göstərəcəkdir. Binanın həyətində də geniş abadlıq işləri aparılıb.\nŞərur Rayon Gigiyena və Epidemiologiya Şöbəsi üçün müasir iş şəraiti yaradılıb\nƏhalinin sağlamlığının qorunması, yoluxucu xəstəliklərin qarşısının alınması, sanitariya-gigiyenik tədbirlərin təşkili və həyata keçirilməsinə nəzarət muxtar respublikada daim diqqət mərkəzindədir. Bu tədbirlərin davamı kimi Şərur Rayon Gigiyena və Epidemiologiya Şöbəsi üçün hərtərəfli iş şəraiti yaradılıb.\nİyunun 3-də Naxçıvan Muxtar Respublikası Ali Məclisinin Sədri Vasif Talıbov bu münasibətlə keçirilən tədbirdə iştirak edib.\nNaxçıvan Muxtar Respublikası səhiyyə nazirinin müavini, Gigiyena və Epidemiologiya Mərkəzinin direktoru Zeynəb Mustafayeva çıxış edərək deyib ki, muxtar respublikada aparılan ardıcıl əks-epidemik tədbirlər çərçivəsində sanitar-epidemioloji xidmətin fəaliyyəti yenidən qurularaq günün tələbləri səviyyəsinə çatdırılıb. İdarəolunan yoluxucu xəstəliklərə qarşı peyvənd işinin təşkili, dezinfeksiya, dezinseksiya, deratizasiya, delarvasiya tədbirlərinin ardıcıl və keyfiyyətlə aparılması insanların sağlam ətraf mühitdə yaşamasını təmin edib. Həmçinin həyata keçirilən ekoloji tədbirlər muxtar respublika ərazisində epidemioloji şəraitin yaxşılaşdırılmasına və əksər yoluxucu xəstəliklərin azalmasına səbəb olub. Bu sahədə əsas işlər Gigiyena və Epidemiologiya Mərkəzinin, onun yerli qurumlarının üzərinə düşür. Şərur Rayon Gigiyena və Epidemiologiya Şöbəsi tərəfindən cari ilin 5 ayı ərzində 1388 parazitoloji, 666 bakterioloji müayinə aparılıb ki, bu da idarəolunan yoluxucu xəstəliklərlə mübarizədə əhəmiyyətli rol oynayır. Zeynəb Mustafayeva göstərilən diqqət və qayğıya görə minnətdarlıq edib.\nŞöbənin parazitoloq köməkçisi Nərmin Əliyeva kollektiv adından minnətdarlıq edərək deyib: “Ali Məclis Sədrinin rayonumuza hər gəlişi yeni bir müəssisənin təməlinin qoyulması və yeni bir obyektin istifadəyə verilməsi ilə əlamətdar olur. Gigiyena və Epidemiologiya Şöbəsi üçün yeni iş şəraiti yaradılıb. Göstərilən qayğıya cavab olaraq çalışacağıq ki, rayon əhalisinin sağlamlığının qorunması üçün yoluxucu xəstəliklərə qarşı tədbirlərin həyata keçirilməsində və peyvəndləmə işinin aparılmasında daha fəal olaq”.\nNaxçıvan Muxtar Respublikası Ali Məclisinin Sədri Vasif Talıbov Milli Qurtuluş Gününün bəhrələri olan yeni obyektlərin istifadəyə verilməsi münasibətilə rayon sakinlərini və kollektivi təbrik edərək deyib: Gigiyena və epidemiologiya bu gün ən vacib sahələrdən biridir. Dünyada yayılan virusun epidemiyadan pandemiyaya çevrilməsi bu sahənin vacibliyini bir daha göstərdi. Muxtar respublikada hələ bir neçə il əvvəl bu istiqamətdə əsaslı işlər görülmüşdü. Lakin dünyada son illər müxtəlif virusların yayılması, xüsusilə mövcud pandemiyanın yaratdığı problemlər bu sahədə yeniliklərin tətbiqini zərurətə çevirdi. Muxtar respublikanın əksər rayonlarında Gigiyena və Epidemiologiya şöbələri üçün yeni iş şəraiti yaradılmış, müasir avtomobillər alınıb verilmişdir. Hazırda Culfa rayonunda və Naxçıvan şəhərində bu sahədə işlər davam etdirilir.\n“Yaxşı iş şərait yüksək əhval-ruhiyyə və keyfiyyətli iş deməkdir”, - deyən Ali Məclisin Sədri bildirib ki, əsas məsələ profilaktik tədbirlərin vaxtında görülməsi və gigiyenik qaydalara əməl olunmasıdır. Gigiyena və Epidemiologiya Şöbəsinin kollektivi mütəmadi sanitariya tədbirləri həyata keçirməlidir. Çünki bu tədbirlər xəstəliklərin yayılmamasına, onların vaxtında aşkar olunmasına və qarşısının alınmasına xidmət edir. Yaradılan şərait bundan sonra da muxtar respublikada virus və xəstəliklərin yayılmasının qarşısını almağa imkan verəcəkdir.\nAli Məclisin Sədri kollektivin üzərinə düşən vəzifələrin layiqincə yerinə yetirəcəyinə, əhalinin maarifləndirilməsinə ciddi səy göstərəcəklərinə, muxtar respublikada epidemioloji vəziyyətin daim sabit saxlanacağına əminliyini bildirib.\nMəlumat verilib ki, şöbədə müdir, epidemioloq, entomoloq, parazitoloq, sanitar həkim və digərləri olmaqla, 18 otaq vardır. Burada Gigiyena, Epidemioloji, Dezinfeksiya şöbələri və bakterioloji, parazitoloji, eləcə də ümumi sanitariya laboratoriyaları fəaliyyət göstərəcəkdir. İşin keyfiyyətini artırmaq üçün şöbə nitratometr, südün keyfiyyət analizatoru, radiasiya ölçmək üçün dozimetr, batometr, PH-metr, termohiqrometr, binokulyar mikroskop və digər köməkçi tibbi ləvazimatlar ilə təmin edilib.\nBina istilik sistemi ilə təchiz olunub, həyət abadlaşdırılıb, işıqlandırma və suvarma sistemləri çəkilib.\nŞöbənin baş həkimi Məhərrəm Qədimov yaradılan şəraitə görə minnətdarlıq edib.\nAli Məclisin Sədri muxtar respublikanın epidemioloji pasportunun hazırlanması, dezinfeksiya tədbirlərinin fəsillərə uyğun aparılması, sanitar-gigiyenik qaydalara əməl olunması və kadr işinə diqqətin artırılması barədə tapşırıqlar verib.\nŞərur Rayon Gigiyena və Epidemiologiya Şöbəsinə dezinfeksiya tədbirlərinin daha keyfiyyətlə icra olunmasında vaxt itkisinin qarşısının alınması, avtomaks və dezinfektantların rahat daşınması üçün 7 nəfərlik işçi heyətinin, eyni zamanda, istifadə edə biləcəyi “Changan” markalı avtomobil təqdim olunub.\nAZERTAG.AZ :Milli Qurtuluş Gününün bəhrələri – müasir Şərur şəhəri


ƏLİ ƏHMƏDOV: “Məzarlıqlarla bağlı sənəd yaxın zamanlarda imzalanacaq” – www.din.az\nManşetƏLİ ƏHMƏDOV: “Məzarlıqlarla bağlı sənəd yaxın zamanlarda imzalanacaq”\nƏLİ ƏHMƏDOV: “Məzarlıqlarla bağlı sənəd yaxın zamanlarda imzalanacaq”\n“Demək olar bütün fərqli baxışlar uyğunlaşdırılıb”.\n“Məzarlıqlarla bağlı sənəd konseptual olaraq hazırlanıb”.\nDin.az “Report”-a istinadən xəbər verir ki, bunu jurnalistlərə açıqlamasında Azərbaycan Baş nazirinin müavini, hakim Yeni Azərbaycan Partiyasının (YAP) sədr müavini - icra katibi Əli Əhmədov deyib.\nO bildirib ki, sənədin son variantının hansı formatda ortaya çıxması ilə əlaqədar müxtəlif yanaşmalar olub: “Demək olar bütün fərqli baxışlar uyğunlaşdırılıb. Güman edirəm ki, yaxın zamanlarda sənəd imzalanacaq”.


Goranboy rayon sakini Azərbaycan Televiziyasında yayımlanan Altıncı “Muğam televiziya müsabiqəsi”nin üçüncü yerinə layiq görülmüşdür. - Xəbərlər - GORANBOY RAYON Icra Hakimiyyəti\nGoranboy rayon sakini Azərbaycan Televiziyasında yayımlanan Altıncı “Muğam televiziya müsabiqəsi”nin üçüncü yerinə layiq görülmüşdür.\nHeydər Əliyev Fondunun dəstəyi ilə Azərbaycan Mədəniyyət Fondunun layihəsi əsasında Azərbaycan Televiziyasının təşkilatçılığı, Mədəniyyət və Turizm Nazirliyinin iştirakı ilə “Muğam televiziya müsabiqəsi-2017” Altıncı “Muğam televiziya müsabiqəsi”nin final mərhələsi keçirildi.\nFinal mərhələsində 7 xanəndə - Nurlan Namazov, Səma Sultanova, Valid Abdullayev, Rəvanə Əmiraslanlı, Məcid Əsri, Almaxanım Əhmədli, Pərviz Qasımov ifalarını təqdim ediblər.\nÜç ay müddətində gənc xanəndələr birincilik uğrunda mübarizə aparıblar.\nHəmyerlimiz Goranboy rayonu Qaradağlı kənd sakini 1992-ci il təvəllüdlü Namazov Nurlan Namaz oğlu isə üçüncü yerə layiq görüldü.\nQaliblərin mükafatlandırılmasından sonra çıxış edən Xalq Artisti Əlibaba Məmmədov muğam sənətinin inkişafına verdiyi yüksək dəstəyə görə Azərbaycan Respublikasının Prezidenti İlham Əliyevə və birinci xanım, Heydər Əliyev Fondunun prezidenti, UNESCO-nun və ISESCO-nun xoşməramlı səfiri Mehriban Əliyevaya münsiflər heyəti adından dərin təşəkkürünü bildirdi.\n14 iyun 2017-ci il tarixdə həmyerlimiz Namazov Nurlan Namaz oğlu rayon İcra Hakimiyyəti başçısı tərəfindən Goranboy rayonuna dəvət olunmuşdur. Rayon icra Hakimiyyətinin başçısı Nizaməddin Quliyev Altıncı “Muğam televiziya müsabiqəsi”nin üçüncü yer qalibi Namazov Nurlanı təbrik etmiş, gələcək işlərində uğurlar arzulamışdır. Görüşün sonunda rayon İcra Hakimiyyəti adından qalibimizə hədiyyə verilmişdir.a


Ana səhifə » Qəzetin pdf formatı\t» YAP Gəncə şəhər təşkilatının gəncləri 9 Noyabr Dövlət Bayraq Günü ilə bağlı “Hərəyə bir bayraq” adlı yürüş təşkil edib\nYAP Gəncə şəhər təşkilatının gəncləri 9 Noyabr Dövlət Bayraq Günü ilə bağlı “Hərəyə bir bayraq” adlı yürüş təşkil edib\nYeni Azərbaycan Partiyası Gəncə şəhər təşkilatının Gənclər Birliyi 9 Noyabr Dövlət Bayraq Günü ilə bağlı “Hərəyə bir bayraq” adlı yürüş təşkil edib.\n100-dən artıq fəal gəncin iştirak etdiyi yürüş YAP Gəncə şəhər təşkilatı qərargahının qarşısından start götürüb. Gənclər milli atributumuzun təbliği, gənclər arasında vətənpərvərlik hissi və milli-mənəvi dəyərlərin aşılanması məqsədi ilə əllərində üçrəngli bayraqlar şəhərin mərkəzi küçəsi ilə Gəncə Dövlət Filarmoniyasına tərəf irəliləyiblər. Cavad xan küçəsində yürüşə davam edən gənclər şəhər sakinlərinə yaxınlaşaraq bayraqlar verib, balacaların üzlərinə boyalarla Azərbaycan bayrağını və ay-ulduz şəkillərini çəkiblər.\nYürüş boyu sayı artan gənclər böyük əhval-ruhiyyə ilə həmyaşıdlarını yürüşə qoşulmağa, həmrəy olmağa çağırıblar.\nYürüş şəhərin Bayraq Meydanında başa çatıb.


FHN: 2014-cü ilde 16 nefer partlayışlarda ölüb - Azadliq Xeber\nFHN: 2014-cü ilde 16 nefer partlayışlarda ölüb\n29.01.2015 / 12:29 xeber –\nFövqəladə Hallar Nazirliyi (FHN) 2014-cü ildə respublikada baş verən fövqəladə hadisələrin statistikasını açıqlayıb.\nFHN-dən APA-ya verilən məlumata görə, 2014-cü il ərzində respublika ərazisində 36 partlayış hadisəsi baş verib ki, bu da 2013-cü il ilə müqayisədə 7 hadisə və ya 24% çoxdur. Partlayışlar zamanı 16 nəfər həlak olub, 75 nəfər xəsarət alıb.\nStatistikaya görə, il ərzində baş vermiş yanğınların aradan qaldırılması üçün daxil olmuş müxtəlif çağırışlar üzrə operativ olaraq 11 084 çıxış edilib. Yanğın hadisələri zamanı 59 nəfər dünyasını dəyişib, 99 nəfər xəsarət alıb, bu da 2013-cü il ilə müqayisədə yanğından həlak olanlar üzrə 2 nəfər və ya 3% az, xəsarət alanlar üzrə 12 nəfər və ya 14% çoxdur.\nÖtən il respublikada 11 288 təbii və texnogen mənşəli hadisə qeydə alınıb. Baş vermiş təbii və texnogen mənşəli hadisələr nəticəsində 77 ölüb, 176 nəfər isə xəsarət alıb. FHN xilasediciləri tərəfindən 30 nəfər xilas edilib, 856 nəfər təxliyə olunub.


“Qarabağ”a ağdamlı rəqib - Futbol info\n“Qarabağ”a ağdamlı rəqib\n“Qarabağ”a yeni rəqib gəlir. Gələcəkdə Ağdam derbi…\n13/10/2013 12:52 saat 12:52:00\n“Qarabağ”a yeni rəqib gəlir. Gələcəkdə Ağdam derbisinin iştirakçısı, bəlkə də qalibi olmaq ümidiylə yeni yaradılan klub “Şəfəq” haqda onun təsisçisi və baş məşqçisi Elçin Nuri danışır.\n– “Şəfəq” komandası nə vaxt və kimin təşəbbüsü ilə yaradılıb?\n– Ağdamda “Şəfəq” adlı klub ilk dəfə 1951-ci ildə yaradılıb. Səhv etmirəmsə, bu ad iki dəfə dəyişib. 1987-ci ildən isə ad “Qarabağ” oldu. Yenidən bu adda klub yaratmaq ideyası mənə məxsusdu. Belə qərara gəldik ki, Ağdamı təmsil edən ikinci komandanı yaradaq. Sentyabrın 20-də bu barədə qərarqəbul olunub. Artıq sənədlər tam hazırdı.\n– Hansı liqada çıxış edəcəksiz?\n– İlk mövsümdə həvəskarlar liqasında çıxış edəcəyik. Qeyd etmək istərdim ki, həvəskarlar liqası heç də 1-ci diviziondan geri qalmır. Burada da oyunlar çox maraqlı keçir. Ölkə çempionatında elə oyunlar olur ki, tribunalar boş qalır. Ancaq bu liqanın oyunlarına daha çox azarkeş gəlir. Bu da futbolçulara böyük ruh verir.\n– Komandanın növbəti mövsümdən 1-ci divizionda iştirakı gözlənilir. Bu xəbər nə dərəcədə doğrudu?\n– Bəli, belə bir planımız var. Hələlik həvəskarlar liqasındakı oyunlarımızı Buzovna qəsəbəsindəki “Xəzri” stadionunda keçirəcəyik. Növbəti mövsümdən isə 1-ci divizionda mübarizə aparmaq istəyimiz var. Bu işə ciddi yanaşırıq. Əgər bu diviziona çıxsaq, ev oyunlarımızı Quzanlı Olimpiya stadionunda oynamaq fikrindəyik.\n– Maddi dəstəyiniz varmı?\n– Əlbəttə, var. Səfər oyunlarına getmək, ev oyunlarımızı keçirmək üçün stadionla müqavilə bağlamışıq. Bunların hamısı üçün maddi dəstək göstərən qardaşlarımız var. Sağ olsunlar. Onlar da istəyirlər ki, komanda yaşasın.\n– Çox klubların nəzdində olan başqa komandalar var. Siz də istərdizmi “Qarabağ”ın nəzdində olasız?\n– Düzdü, bizdə belə komandalar var. Niyə biz də olmayaq?! Təklif gəlsə, məmnuniyyətlə razılaşarıq. Bizdə əsasən gənc futbolçular oyanayacaq. Bu da onlar üçün futbolçu yetişdirmək baxımından yaxşı olar. 20 yaşlı futbolçumuz var, Elmin Əlizadə. Çox istedadlıdı. Onu yolladıq “Kəpəz”ə. Artıq 1 illik müqavilə imzalanıb. Fikrimcə, tam “Qarabağ”da oynamağa layiq futbolçudu.\n– Siz özünüz də gəncsiz, niyə futbolçu karyeranızı tez bitirib məşqçiliyə keçdiz?\n– 10 yaşımdan futbol oynayıram. Bir çox komandalarda oynamışam. Ancaq bəxt məndən üz döndərdi, ciddi zədə aldım. Ona görə də futbolu atmaq məcburiyyətində qaldım. Bir vaxtlar mənimlə birgə məşq edən uşaqlar bu gün Premyer Liqa komandalarında oynayırlar. Hərdən görüşəndə keçmiş günləri yada salırıq. Artıq 27 yaşım var. Məşqçiliyi çox sevirəm. Bir çox dünyaca məşhur məşçilər var ki, futbolu tez atıb məşçiliyə başlayıblar. Məsələn, Rafael Benites…\n– Kateqoriyanız var?\n– Yoxdu. Kursa bu yaxınlarda dəvət aldım, gedib oxumaq alınmadı. Ancaq kateqoriya almaq fikrim var. Hazırda komandaya başım qarışıb deyə, vaxt yoxdu.\n– Az öncə qeyd etdiniz ki, “Qarabağ”dan maliyyələşmək istərdiz. Olmazmı ki, rəqib olasız?!\n– Əlbəttə. Bizim istəyimiz odu ki, rəqib olaq və azarkeşlərə Ağdam derbisi yaşadaq. Amma biz “Qarabağ”ı da sevirik. Çünki bizim doğma Ağdamımızı təmsil edir.


Siyəzəndə arpa biçini iyunun sonunadək yekunlaşacaq - AZƏRTAC – Azərbaycan Dövlət İnformasiya Agentliyi\nSiyəzəndə arpa biçini iyunun sonunadək yekunlaşacaq\nSiyəzən, 23 iyun, Elxan Yusifli, AZƏRTAC\nSiyəzən rayonunda arpa biçininin iyunun sonunadək yekunlaşdırılması planlaşdırılır.\nAZƏRTAC xəbər verir ki, biçin, ilk növbədə, rayonun düzən ərazilərindəki sahələrdə aparılır. İndiyədək Gilgilçay, Yenikənd, Eynibulaq, Beşdam, Sədan və Həmyə kəndlərində 600 hektardan artıq sahənin taxılı biçilib.\nBiçilən sahələrdə arpanın məhsuldarlığı hər hektara görə 20-25 sentner təşkil edir.\nFermerlər bu il məhsuldarlığın yüksək olduğunu bildirsələr də, iyun ayının ilk ongünlüyündəki qeyri-sabit hava şəraitinin zəmilərə ziyan vurduğunu qeyd edirlər.\nMəhsulun sahələrdən vaxtında və itkisiz yığılmasını təmin etmək məqsədilə bu il biçinə yeni kombaynlar cəlb olunub. Ümumilikdə, rayon üzrə biçin kampaniyası 10-dan çox taxılbiçən kombaynın iştirakı ilə aparılır.\nDağ Quşçu, Ərzikuş və Məşrif kimi dağlıq kəndlərdə isə biçinə 10 gün sonra başlanılacaq. Hava yağmursuz keçərsə, arpa biçini kampaniyasının iyunun sonlarınadək başa çatdırılması planlaşdırılır. Buğda biçininə isə iyulun əvvəllərində start veriləcək.\nCari mövsümdə Siyəzən rayonunun taxılçılıq təsərrüfatlarında 4 min 144 hektar sahənin məhsulunun biçilməsi gözlənilir. Taxıl əkinlərinin 2 min 159 hektarını buğda, 1985 hektarını isə arpa sahələri təşkil edir.\nAZERTAG.AZ :Siyəzəndə arpa biçini iyunun sonunadək yekunlaşacaq


Sumqayıtda tibb müəssisələri əsaslı təmirdən sonra istifadəyə verilib\nDövlət başçısının tapşırığına əsasən 04.12.2014-cü il tarixində Sumqayıt şəhər 1 saylı Doğum Evi də əsaslı təmirdən sonra istifadəyə verilib.75 çarpayılıq tibb ocağı ən son texnoloji nailiyyətlərə əsaslanan avadanlıq və cihazlarla təchiz olunub.\nSəhiyyə naziri Şirvanda vətəndaşları qəbul edəcək\nDekabrın 5-də Azərbaycan Respublikasının Səhiyyə naziri Oqtay Şirəliyev 10:30-da Şirvan Müalicə Diaqnostika Mərkəzində vətəndaşları qəbul edəcək.\nBir necə tibb müəssisəsi açılaraq əhalinin istifadəsinə verildi\nSəhiyyə infrastrukturunun yenidən qurulması və tibb ocaqlarının maddi-texniki bazasının möhkəmləndirilməsi, tibb işçilərinin sosial müdafiəsinin güçləndirilməsi istiqamətində həyata keçirilən ardıcıl tədbirlər uğurla davam edir.\nDekabr ayının 1-də “Ümumdünya QİÇS-lə mübarizə günü” qeyd edilir. Bu tarix dünya ictimaiyyətinin diqqətini qlobal pandemiya miqyasını almış İİV-infeksiyasına qarşı mübarizəyə cəlb etmək məqsədilə təsis olunmuşdur.\n20-22 Noyabr 2014-cü il tarixində Azərbaycan Respublikası Səhiyyə Nazirliyinin və Heydər Əliyev Mərkəzin təşkilat dəstəyi ilə Azərbaycan Ürək və Sağlamlıq Assosiasiyasının təşəbbüsü ilə keçiriləcək “Anadangəlmə ürək xəstəliklərin müalicəsində yenilikləri” adlı Azərbaycan Beynəlxalq Ürək Qrupunun 1-ci beynəlxalq konfransı keçirilir.\nOqtay Şirəliyev Yevlax Mərkəzi rayon xəstəxanasında vətəndaşları qəbul edəcək\nAzərbaycan Respublikasının Səhiyyə Naziri Oqtay Şirəliyev 21 noyabr 2014-cü il tarixində saat 12:00-da Yevlax rayon Mərkəzi Xəstəxanasında vətəndaşlar üçün qəbul keçirəcək.\nUşaqların sağlamlığının qorunması məsələsi dövlətimizin daim diqqət mərkəzindədir. Son illər ölkəmizdə bu sahədə mühüm nailiyyətlər əldə edilsə də pediatrik yardımın keyfiyyətinin yaxşılaşdırılması və bu xidmətdə çalışan tibb işçilərinin peşə biliklərinin artırılması və həmin biliklərin beynəlxalq standartlara uyğun olması istiqamətində aparılan işlər davam etdirilir.\nHər il dünyada təxminən bir milyon insanın ölümünə səbəb olan şəkərli diabet ciddi təhlükə törədən, kəskin ağırlaşmalarla müşayiət olunan, müalicəsi çoxlu vəsait tələb edən xroniki xəstəlikdir.\n«Aşura günü" qana ehtiyacı olan xəstələrə yardım məqsədi ilə könüllü qanvermə aksiyaları keçirilmişdir.\nAzərbaycan Respublikasının səhiyyə naziri Oqtay Şirəliyev Salyan rayonunda vətəndaşları qəbul etmişdir.\nOqtay Şirəliyev Salyan Mərkəzi rayon xəstəxanasında vətəndaşları qəbul edəcək\nAzərbaycan Respublikasının Səhiyyə Naziri Oqtay Şirəliyev 17.10.2014-cü il tarixində Salyan rayon Mərkəzi Xəstəxanasında vətəndaşlar üçün qəbul keçirəcək\n2 milyondan çox uşaq icbari tibbi müayinədən keçib\nÖlkəmizdə indiyədək 2 milyondan çox uşaq icbari tibbi müayinədən keçirilib. İlin sonunadək icbari tibbi müayinələrə ölkənin bütün azyaşlıları cəlb olunacaq. Bu barədə oktyabrın 14-də K.Fərəcova adına Elmi-Tədqiqat Pediatriya İnstitutunda uşaqların icbari dispanserizasiyası ilə əlaqədar keçirilən mətbuat konfransında məlumat verilib.\nSəhiyyə Nazirliyi ana ölümlərinin qarşısını alınmasında israrlıdır\nAna və uşaqlara göstərilən tibbi xidmətin keyfiyyətinin yaxşılaşdırılması dövlətin sosial yönümlü siyasətinin əsas prioritet istiqamətlərindən biridir. Səhiyyə nazirinin diqqət və nəzarətdə saxladığı bu sahəyə yönəlmiş daim bir sıra işlər görülür, müxtəlif layihələr həyata keçirilir.\nMilli Onkologiya Mərkəzi ilə ABŞ-ın məşhur şirkəti arasında əməkdaşlıq sazişi imzalanıb\n2011-2014-cü illərdə rezidenturaya qəbulun nəticələri elan edilib\nAzərbaycan Tibb Universitetinin (ATU) Tədris-Cərrahiyyə Klinikasında 2011-2014-cü illərdə rezidenturaya qəbulun nəticələrinə həsr olunan tədbir keçirilib.\nHeydər Əliyev Fondunun vitse-prezidenti Leyla Əliyeva və IV Bakı Beynəlxalq Humanitar Forumunun iştirakçısı, Rusiyada uşaqlara yardım praktiki cərrahiyə tibbi mərkəzinin direktoru akademik Andrey Pritıko Talassemiya Mərkəzində olublar. Onlar Talassemiya Mərkəzində yaradılan şəraitlə yaxından tanış oldular.\nİsmayıllı Rayon Mərkəzi Xəstəxanası əsaslı yenidənqurmadan sonra istifadəyə verilib


Əmək münasibətlərinin şəffaflaşdırılması istiqamətində atılan addımlar bəhrəsini verir\n2019.08.09 12:14 (UTC+04:00)\n"Kölgə iqtisadiyyatı"nın miqyasının azaldılmasına yönəldilmiş vergi islahatları sırasında iqtisadiyyatda əmək münasibətlərinin şəffaflaşdırılması mühüm yer tutur. Cari ildən etibarən qeyri-neft sektorunun özəl bölməsi üzrə fiziki şəxslərin aylıq əməkhaqqının 8 min manatadək olan hissəsinin 7 il müddətinə gəlir vergisindən azad edilməsi mühüm fiskal nəticələr verməkdədir.\nGüzəştin tətbiqi və şəffaflaşma üçün yaradılan fiskal stimullar nəticəsində cari ilin 6 ayı ərzində qeyri-dövlət bölməsində 77 mindən çox yeni əmək müqaviləsi qeydə alınıb ki, bu da həmin dövr ərzində 101 mindən çox artmış əmək müqavilələri sayının 75 faizini təşkil edir. Cari ilin 6 ayında qeyri-dövlət sektoru üzrə əmək müqavilələrinin sayı ticarət sektorunda 20,2 min (ümumi artımın 26,3 faizi), xidmət sektorunda 14,6 min (ümumi artımın 18,9 faizi), sənayedə 14,4 min (ümumi artımın 18,7 faizi), tikintidə isə 8,9 min (ümumi artımın 11,6 faizi) artıb. Beləliklə, əmək müqavilələrinin sayının artması daha çox əmək müqavilələrinin bağlanmaması hallarının geniş yayıldığı iqtisadi fəaliyyət sahələrində müşahidə olunub. Eyni zamanda, işçi sayının şəffaflaşması prosesləri özünü cari ilin əvvəlindən qeyri-dövlət təşkilatlarında çalışan muzdlu işçilərin əməkhaqqı kartlarının sahiblərinin say etibarilə 18 faizdən çox artmasına da təsir göstərib.


“Lütfi Zadənin oğlu dəfnə gələcəkmi?” sualına sərt reaksiya\nLütfi Zadə vida mərasiminin harada keçiriləcəyi məlum olub.\nBu barədə Metbuat.az-a məlumat verən Zadə ailəsinin dost, Azərbaycan Texniki Universitetinin professoru Şahnaz Şahbazova bildirib ki, ona Lütfi Zadənin nə zaman gətiriləcəyi ilə bağlı məlumat sabah axşam veriləcək: “Amerikadan ötən gün axşam gəlmişəm və morqdan dəqiq məlumatı mənə sabah axşam verəcəklər. Çünki onlar təyyarəyə yükləməklə bağlı sənədləşdirmə etməlidilər. Bunun üçün də sənəd əldə edlməlidir. Sənəd isə onlara bu gün axşam gələcək. Sənəd gəldikdən sonra bu işlə məşğul olacaqlar. Daha sonra dərhal mənə məlumat veriləcək ki, onlar hansı reyslə gəlir və nə zaman çatacaqlar”.\nŞahnaz Şahbazovanın sözlərinə görə, vida mərasimi, dəfnlə bağlı Bakı Şəhər İcra Hakimiyyətinin başçısı Hacıbala Abutalıbov məşğul olacaq: “Heydər məscidində Lütfi Zadənin cənazə namazı qılınacaq. Vida mərasimi Azərbaycan Milli Elmlər Akademiyasında keçiriləcək, daha sonra I Fəxri Xiyabanda dəfn olunacaq”.\n“Lütfi Zadənin oğlu dəfndə iştirak edəcəkmi?” sualına isə Şahnaz Şahbazova çox sərt reaksiya verib: “Ayıb olsun bu suala görə. Bir də mənə zəng etməyin. Siz sensasiya axtarırsız. Heç bir suala cavab verməyəcəm”.\nŞahnaz xanımın bu suala nə səbəbdən belə aqressiv cavab verdiyini bilməsək də, böyük alimimizə Allahdan rəhmət diləyirik.\n29 Sentyabr 2017 14:13\nLütfi Zadənin cənazəsi Bakıya gətirilib -\n29 Sentyabr 2017 8:22\n29 Sentyabr 2017 2:12\n24 Sentyabr 2017 11:57\nSəudiyyə Ərəbistanının hərbi təyyarəsi qəzaya düşdü\n“Suriyaya qoşun göndərə bilərik”


Bükülmüş iplik və Filament iplik arasındakı fərq | 2020\nBükülmüş iplik və Filament iplik arasındakı fərq\nİplik ip və Filament ip\nİplik parça istehsalında istifadə olunan materialdır. Bu ipliklərə güc vermək üçün bükülmüş ola bilən bir lifdir. Bir çox insan liflər və ipliklər arasında qarışıq qalır, lakin bir iplik liflərdən hazırlanan və parçalar istehsalında istifadə olunan ara məhsuldur. Əsasən, bütün ipliklər bükülmüşdür. İnsanlar laymanları qarışdıran filament ipliklərindən də istifadə edirlər. Bu yazıda vurğulanacaq iplik və filament iplikləri arasında fərqlər var.\nİplik hazırlamaq üçün istifadə olunan əsasən iki növ lif var; yəni filament və ştapel lifləri. Bu qədər uzun olan və iplik kimi işləyə bilən liflərə filament lifləri deyilir. Bükülmənin iplik halına gətirilməsini tələb etmədikləri üçün bəzən filament ipliklərinə də deyilir. Filament kimi etiketlənən liflərin əksəriyyəti laboratoriyalarda hazırlanır. Neylon və poliester, toxuma hazırlamaq üçün iplik kimi istifadə oluna bilən uzun və güclü iki növdür. Mövzu, bir növ iplik üçün istifadə olunan başqa bir termindir. Bu iplik tikiş üçün nəzərdə tutulub və liflərin bükülməsi ilə hazırlanmasına baxmayaraq, bunun tək bir lif olduğunu hiss edirsiniz. Bu, mumun bir ip halında ştapel liflərini bir yerdə tutması üçün istifadə edildiyi üçün baş verir.\nGüclü bir iplik əldə etmək üçün bükülmə ilə iki və ya daha çox lif birləşdikdə, proses iplik adlanır. Bükülmüş ipliklər bir növ lifdən təşkil edilə bilər və ya fərqli lifləri bir-birinə bükərək edilə bilər. Qarışıq iplik, pambıq poliester və ya yun akril iplik kimi müxtəlif növ liflərin bir-birinə parçalanmasının nəticəsidir. İplik, eyni zamanda bükülmüş ipliklərin sayından asılı olaraq 2 və ya hətta 3 cly ola bilər.\nSpun ip və Filament iplik arasındakı fərq nədir?\n• İplik parçalar istehsalı üçün güclü bir məhsul hazırlamaq üçün lifləri bir-birinə bükərək hazırlanır.\n• Bütün ipliklər iplikdir və filament ipliyi həqiqətən səhvdir\n• Filament iplikləri uzun və güclü liflərə verilən bir termindir ki, onlar uzun müddət özləri kimi işləyə bilərlər.\nTənqidi nöqtə ilə Üç nöqtə arasındakı fərqMədəniyyət və müxtəliflik arasındakı fərqKeçiricilik və keçiricilik arasındakı fərqSitokinlər və hormonlar arasındakı fərqQırmızı və mavi litmus sənədləri arasındakı fərq\nbrrip vs webripvw logo köhnə vs yeniyoutube - bacarıq paylaşımıCristiano Ronaldo vs Gareth Baleferromagnetic vs paramagnetic vs diamagnetic\nTapılan sikkələr və ya fəvvarə pullarını necə təmizləmək olarBatareyaları necə sınamaq olar


16600 | 2014-06-07 04:49\n-Ölürük başqasının sirrini bilməkdən ötrü, - Bu şoğəribin... - yumruğunu sol döşünə elə vurdu ki, elə bil oranı dağıtmaq, içində nə varsa, çıxardıb ortalığa tökmək istəyirdi, - bu şoğəribin səsini həmişə boğuruq. Qoymuruq içimiz açılsın, tökülsün...\nKəndin o başında xoruz banladı. Hindəkilər də qanadlarını şaqqıldadıb çığırışdılar. Oğlan qurcuxdu; uşağı oyatmasalar yaxşıdı. Qonşu otağa qulaq verdi. Hənirti yoxdu, bərk yatmışdılar. Özünün yuxusu qaçmışdı. Qonağın bu səsləri eşidən halı yoxdu. Əlləri əsə-əsə bir papiros da yandırdı. Bayaqdan bəri yandırdıqlarının heç birini axıracan çəkməmişdi. Sifəti boğulub qalmışdı, kepkanın yeri qalmış iri alnında tər damcıları yağış çisəyi kimi artırdı. Ömür boyu bir işin qulpundan yapışmayan hamar əllərinin ətli barmaqları da getdikcə saralırdı...\nHəmin ilin qışında dağdan beş-altı külfət köçmüşdü kəndimizə. Bu cavan ər-arvad da onlardandı. Oğlanın atası-anası yoxdu. Qızı da başqa kənddən qaçırdıbmış... Nə başuvu ağrıdım, o günnən Şeytan boğazıma uzun bir kəndir keçirdib ucunu da bağladı həmin gəlinin ayağına. Hara getdisə, məni də qolubağlı qul kimi sürüdü dalıycan. Kef-damaqdan, ovlamaqdan-quşlamaqdan başı aynımayan canım ilişib qaldı axmazın qırağındakı yulğunluqda, qamışlıqda... At belində dala-qabağa boylanmaqdan boğazım da uzanmışdı. Tay-tuşlarım deyirdi, çox sınıxmışam, rəngim boğulub, gözlərim bərələ qalıb. Bir vaxtlar sevdalanıb fikir çəkənlərə gülərdim Bığlarımı eşə-eşə, bir arvad nədi ki, onnan ötrü özümü dərdə salım, deyərdim. Hamısı bu lələşinə qurbandı. Qurban olduğum bu it qızdarının hamısını Adəm babamızın qabırğasından yaradıb. Etibar yoxdu heç birinə... O günə kimi arvad tayfası mənnən ötrü ova gedəndə atımın quyruğuynan qaçan, vurduğum quşları axmazın qamışlığından tapıb suyu süzülə-süzülə mənə çatdıran, sonra da şöngüyüb yaltaq baxışlarını üzümdən çəkməyən qayışbaldır tulamnan başqa bir şey döyüldi. Gəl ki,... bu it qızı dinimi-imanımı qaçırtmışdı...\nQısa danışmağa söz vermişdi. Sözünü tuta bilmirdi. Ürəyi boşalmırdı. Bilinirdi ki, olanları indiyəcən heç kimə danışmayıb. İndi nə olmuşdu, görəsən?..\n-Oğlanın tay-tuşlarından ikisini ələ aldıq. Qoyunları yuyanda zarafatlaşa-zarafatlaşa gəlinin ərini suda batırdılar. Axmazın qırağındakı kötüyə fikir vermisən? Üstündə arvad-uşaq pal-paltar yuyardı o vaxtlar. Həmin kötük iki o boyda idi. Boynuna da həmin kötüyün yarısını bağlayıb axmazın dibinə endirdilər...\nUşaqlıqdan aylı gecələrdə vahimələnirəm. Böyüklər danışanda eşitmişdim, deyirdilər, Ayın aydınlığı göz-gözü görməyən qaranlıqdan qorxuludu. Mənsə, aylı gecələrdə özgə heç nədən yox, ancaq özümdən qorxurdum. Səbəbini indiyəcən bilmirəm... O gecə daxmanın ağzındakı kötüyün üstündə tək-tənha oturub papiros çəkirdim. Çobanlar qoyun-quzunu yaylıma aparmışdılar. Daxma yiyəsinin arvadı içəridə çıraq işığına palaz toxuyurdu. Palazı elə asta-asta kirkitləyirdi ki, adamı mürgü basırdı. Həvəni guppuldadanda elə bilirdim daxmanın üstüynən kimsə yüyürür. Bir də cırcıramalar dil-boğaza qoymurdular. Daxmanın böyründəki artırmadan-gəlini saxladığımız yerdən səs gəlmirdi... Yaxınlıqdakı yamacın o üzündən Ay qalxırdı. Pörtmüş sifətini yamaca sürtə-sürtə üzü bəri gəlirdi. Qalxdıqca rəngi durulur, gecəni aydınlaşdırırdı. Sərin meh qalxıb yamacdan üzü bəri əsirdi. İsti yay gecəsində Ayın işığı adamı üşüdürdü. Göz işləyən dörd bir yanda qaraltı görünmürdü. Sakitlikdən adamı vahimə bürüyürdü. Arvad da deyəsən, yuxulamışdı. Sənə deyim ki, əzəldən heç nədən çəkər-bəkərim olmayıb. Çöl-bayır adamı olmuşuq, at belində keçinib aranı dağa, dağı arana qatmışıq. Qorxu-hürkü bilən döyürəm. Tay-tuşlarımnan mərcdəşib çox qorxulu işdəklərin dalıycan getmişəm. Amma... o gecə cücəyə dönmüşdüm. Tutdüğüm işə peşimançılığımı öz-özümə də boyun almaq istəmirdim. Getdikcə başa düşürdüm ki, bu işin altından çıxmaq çətin olacaq...\n...Bu əhvalat baş verəndə camaatın çoxu yaylaqdaydı. Arandakı qulağıkəsiklərin də çoxunun xəbəri olmadı. Xəbəri olan danışa bilmədi, danışmaq istəyən də dil tərpədib söz soruşmağa ürək eləmədi. Bir kişinin qeyrəti çatmadı desin ki, ay filan-filan olmuş, sən axı, bu dünyaya adam balası kimi gəlmişdin, niyə dönüb canavar oldun? Demədilər, qardaş, demədilər... Desəydilər, nə vardı ki... Qaragöz çobanla onun ayıbsız arvadının əhvalatını açıb-bükən olmadı...


Ağcabedide eve ilanlar daraşıb - Azadliq Xeber\nAğcabedide eve ilanlar daraşıb\n26.04.2015 / 18:22 xeber –\nAğcabədi rayonunun Boyad kəndində yerləşən yaşayış evlərindən birinə ilanlar daraşıb.\nLent.az-ın “report”a istinadən xəbərinə görə, məsələyə Rayon İcra Hakimiyyəti də müdaxilə edib.\nEv sahibi Məhəmməd Aslanov problemin 5 ildir olduğunu və hər il yay fəslində ilanların onların həyatı üçün ciddi təhlükə yaratdığını bildirib. Onun sözlərinə görə, ötən il evdə təqribən 50 ilan görünüb.\n“Ev 1958-ci ildə çiy kərpicdən inşa olunub. İlanların əsas yuvası da evin təməlində olduğundan aparılan profilaktik tədbirlər nəticəsiz qalıb”, – deyə M.Aslanov bildirib.\nAğcabədi rayon İcra Hakimiyyəti problemin aradan qaldırılması üçün ailəyə yeni torpaq sahəsi və tikinti materialları ayırıb.


Arif Hacılı: Biz Azərbaycanda hüquqi dövlət, demokratik cəmiyyətin qurulması uğrunda mübarizə aparırıq\nMüsavat partiyasının başqanı Arif Hacılı Amerikanın Səsinə müsahibəsində pandemiya dövründə partiyanın fəaliyyəti, ölkədə ictimai-siyasi istiqamətlərdə son durum, iqtidar və müxalifət arasındakı dialoqların perspektivləri barədə danışıb.\nAmerikanın Səsi: Pandemiya dönəmində tətbiq olunan məhdudiyyətlər şəraitində partiya fəalliyətini necə qurur?\nArif Hacılı: Azərbaycanda onsuz da avtoritar bir hökm sürür və onsuz da hüquq və azadlıqlar məhdudlaşdırılırdı. Pandemiya dövründə hakimiyyət bu məsələdən də hüquqları bir qədər də məhdudlaşdırmaq üçün istifadə etdi. Faktiki olaraq sərbəst toplaşma azadlığı tamamilə məhdudlaşıb. Siyasi partiyaların normal fəaliyyətinə imkan verilmir. Biz pandemiya dövründə daha çox online zoom üzərindən öz tədbirlərimizi keçirdik. İmkan verilən daxildə məhdud heyətdə də olsa toplanıb öz məsələlərimizi müzakirə etdik. Eyni zamanda son dövrlərdə biz partiyanın məclis toplantılarını da online formatda keçirmişik. Eyni zamanda partiya üzvləri ilə qrup-qrup görüşərək öz siyasətimizi aparmağa çalışırıq. Daha çox istifadə etdiyimiz internet şəbəkəsi sosial mediadan istifadə edərək öz fəaliyyətimizi davam etdirmıyı çalışırıq və bu günlərdə də Müsavat partiyasının geniş bir məclis toplantısını keçirdik.\nAmerikanın Səsi: Hazırda Müsavat siyasi mübərizədə hansı istiqamətlərə daha çox diqqət yetirir?\nArif Hacılı: Təbii ki, Azərbaycanın qarşısında duran ən böyük problemlərdən biri ölkədə hüquq və azadlıqlarının pozulmasıdır. Biz demokratik islahatların keçirilməsi, Azərbaycanda hüquqi dövlət, demokrtatik cəmiyyətin qurulması uğrunda mübarizə aparırıq. Eyni zamanda paralel olaraq ümummilli məsələlərə, məsələn Azərbaycanın ərazi bütövlüyü, Azərbaycanın suverenliyi və digər məsələlərə diqqət yetiririk. Çalışırıq ki, Azərbaycan hakimiyyətinin həm daxili, həm xarici siyasətinə təsir göstərək, ona nail olaq ki, Azərbaycan demokratik hüquqi bir dövlətə çevrilsin.\nAmerikanın Səsi: Bu dövrdə ölkədə ictimai-siyasi mühiti necə qiymətləndirirsiniz?\nArif Hacılı: Bu dövr ərzində əslində siyai fəaliyyət imkanları bir qədər məhdudlaşdırılıb. Dünyanın hər yerində belə problemlər var. Ancaq Azərbaycanda əvvəlcədən avtoritar rejim hökm sürdüyü üçün bu problemlər daha da dərinləşib. Ona görə ölkədə olan indiki şəraiti demokratiyanın boğulduğu, hüquq və azadlıqların tapdalandığı kimi dəyərləndirə bilərəm.\nAmerikanın Səsi: Mediada yenidən Müsavat partiyasının “mühacir qalmaqalında” əli olması barədə məlumatlar yayılır. Bu iddialarla bağlı nə deyə bilərsiniz?\nArif Hacılı: Müsavat partiyası Azərbaycanda ən çox təqibə məruz qalan bir partiyadır. Müsavat partiyası Azərbaycanın əsas müxalifət partiyası və əsas təqib olunan partiyası kimi qəbul olunur. Ona görə bir çox işbazlar bir qayda olaraq mühacir məsələləri ilə məşğul olarkən ən çox Müsavat partiyasının bir qədər AXCP partiyasının, bir qədər NİDA təşkilatını və başqa bu tip Azərbaycanın aparıcı müxalif partiyaların adlarından istifadə edirlər. Əslində bun məsələyə son qoyulub. Bu məsələnin başında Əli Həsənov dayanırdı. Azərbaycanda bu cür həm Müsavat adından, həm AXCP adından, həm Respublika prokurorluğu, DİN hətta məhkəmələr adından saxta sənədlər düzəldən şəbəkə ifşa olundu. Mənə elə gəlir ki, bundan sonra da bu mövzunu gündəlikdə saxlamaq artıq qərəzliliyin son həddidir.\nÖz növbəsində, Azərbaycan hökuməti beynəlxalq tənqidləri qəbul etmir. Ölkədə insanların fundamental azadlıqlarının tam təmin edildiyini, insanların qanun qarşısında bərabər olduğunu bildirir.


Azərbaycanın birinci xanımı, Heydər Əliyev Fondunun Prezidenti Mehriban xanım Əliyevanın təşəbbüsü və dəstəyi ilə Pakistanda Qurban bayramı münasibətilə növbəti xeyriyyə tədbiri keçirilib.\nBu münasibətlə Ravalpindi şəhərində yerləşən “Anjuman Faiz-ul-İslam” yetimlər evində təşkil olunan mərasimdə Pakistanın federal təhsil və peşəkar təlim, daxili işlər və narkotiklərə nəzarət üzrə dövlət naziri Məhəmməd Baliğ-ur-Rəhman, “Anjuman Faiz-ul-İslam” Təşkilatının sədri Mian Məhəmməd Siddiq Əkbər, Azərbaycan-Pakistan Gənclər Forumunun prezidenti, Sülh və Diplomatik Tədqiqatlar İnstitutunun direktoru Məhəmməd Asif Nur, ictimai-siyasi xadimlər, senatorlar, media mənsubları, Azərbaycanın Pakistandakı səfirliyinin əməkdaşları və kimsəsizlər evində məskunlaşan uşaqlar iştirak ediblər.\nTədbirdə ali qonaq kimi çıxış edən dövlət naziri Məhəmməd Baliğ-ur-Rəhman Azərbaycan və Pakistanın dost və qardaş ölkələr kimi bir-birinin sevincini və kədərini bölüşdüklərini, ortaq dəyərlərə və mənəvi yaxınlığa malik olduqlarını qeyd edib, Pakistanın Azərbaycanın müstəqilliyini tanıyan ilk ölkələrdən olduğunu, Dağlıq Qarabağ münaqişəsinin həllində Azərbaycanı birmənalı şəkildə dəstəklədiyini bildirib.\nNazir “Heydər Əliyev Fondu”nun müxtəlif ölkələrdə, o cümlədən Pakistanda həyata keçirdiyi mühüm sosial-humanitar layihələri Azərbaycan xalqının Pakistan xalqı ilə həmrəyliyinin təzahürü kimi qiymətləndirib, xeyriyyəçilik fəaliyyətinin nəticəsi olaraq, birinci xanım Mehriban Əliyevanın Pakistan Prezidenti tərəfindən bu ölkənin “Hilal-e Pakistan” ali mükafatı ilə təltif edildiyini xatırladıb. Nazir Azərbaycan-Pakistan qardaşlıq münasibətlərinin daha da genişlənəcəyinə əminliyini ifadə edib.\nDaha sonra çıxış edən “Anjuman Faiz-ul-İslam” Təşkilatının sədri Məhəmməd Əkbər Siddiq rəhbərlik etdiyi təşkilatın fəaliyyəti barədə məlumat verib, təşkilatın 1943-cü ildən yarandığını, Pakistanın müxtəlif bölgələrində yerləşən altı mərkəzdə mindən artıq kimsəsiz uşağa xidmət etdiyini bildirib, xeyirxah əməllərə görə “Heydər Əliyev Fondu”na təşəkkürlərini çatdırıb.\nAzərbaycan-Pakistan Gənclər Forumunun prezidenti M.A.Nur nitqində Azərbaycan-Pakistan dostluq və qardaşlıq əlaqələrinin tarixi və möhkəm siyasi təməllərindən söhbət açıb, iki dövlətin demək olar ki bütün məsələlərdə bir-birinə arxa olduğunu diqqətə çatdırıb. O, birinci xanım Mehriban Əliyevanın təşəbbüsü ilə Heydər Əliyev Fondunun Pakistanda gerçəkləşdirdiyi xeyriyyəçilik layihələrinin birinci xanımın nəcibliyinin, eyni zamanda iki ölkə xalqının dostluğunun və birliyinin təcəssümü olduğunu vurğulayıb.\nAzərbaycan Respublikasının Pakistandakı səfiri Əli Əlizadə Heydər Əliyev Fondu və Fondun Prezidenti Mehriban xanım Əliyevanın adından mərasim iştirakçılarını salamlayıb, müstəqlliyinin bərpasının ilk illərindən Ermənistan tərəfindən həyata keçirilmiş terror hadisələri, soyqırım aktları və işğala məruz qalan, təcavüzə uğrayan ölkə kimi Azərbaycanın terror və işğalın acı nəticələrini, insanların, uşaqların necə əzab çəkdiklərini yaxşı bildiyini diqqətə çatdırıb. “Heydər Əliyev Fondu”nun bugün həyata keçirdiyi “Anjuman Faiz-ul-İslam” Təşkilatının kimsəsiz uşaqlar evlərində və ümumilikdə Pakistanda icra etdiyi bütün layihələrin xalqların yaxınlaşmasında və ülvi dəyərlərə sahib Azərbaycanın Pakistanda tanıdılmasında malik olduğu roldan bəhs edib. Səfir Azərbaycan və Pakistanın istər ikitərəfli, istərsə də beynəlxalq platformada nümayiş etdirdikləri həmrəyliyin əhəmiyyətinə, Pakistanın Dağlıq Qarabağ münaqişəsində Azərbaycana verdiyi birmənalı dəstəyin müstəsna önəminə diqqət cəlb edərək təşəkkürlərini Pakistan Hökümətinə və xalqına çatdırıb.\nO, həmçinin 12-13 sentyabr tarixlərində İslamabad və Ravalpindi şəhərlərində qurbanlıqların kəsilərək “Anjuman Faiz-ul-İslam” Təşkilatının kimsəsizlər evlərinin sakinlərinə və digər ehtiyaclı insanlara paylanılacağını bildirib.\nSonda uşaqların hazırladığı səhnəciklər nümayiş olunub, Ravalpindi şəhərinin “Anjuman Faiz-ul-İslam” kimsəsizlər evinin uşaqlarına Heydər Əliyev Fondu adından məktəbli çantaları, dərs ləvazimatları və digər hədiyyələr təqdim edilib.\nHeydər Əliyev Fondunun təşəbbüsü ilə kimsəsizlər evində keçirilən tədbir və xeyriyyə aksiyası haqqında məlumat Pakistanın bir sıra aparıcı televiziya kanallarında, həmçinin “Radio Pakistan” xəbər xidməti, “Associated Press Pakistan”, “Pakistan observer”, “Pakistan in the world”, “Times of Islamabad” xəbər agentlikləri, saytları və müəyyən digər kütləvi informasiya vasitələri tərəfindən geniş işıqlandırılıb.


Hüseyn Abdullayev adlı quldur başından böyük danışdı\nOxunma sayı: 837413 Oktyabr, 2017 12:30\nMilli Məclisin keçmiş deputatı, 90-cı illərin ən məşhur kriminal iş adamlarından biri Hüseyn Abdullayev Azərbaycandakı növbəti prezident seçkilərində iştirak etmək niyyətində olduğunu bildirib. Qeyd edək ki, iqtisadi cinayətlərdə ittiham edilən H.Abdullayev hazırda ədalət məhkəməsindən Almaniya ərazisində gizlənir.\nSiyasi-kriminal dairələrdə “Quska-Maxno” ləqəbi ilə tanınan H.Abdulayev uzun illər ərzində müxalifətçilərə və liberallara, jurnalistlərə və siyasi xadimlərə hücumlar gerçəkləşdirən “dazbaşlar”ın qeyri-qanuni kriminal dəstələrinə başçılıq edib.\n“Quska-Maxno” aksiyaların dağıdılmasında, bəzi oliqarxların xoşlamadığı ictimai xadimlərin döyülməsində fəal iştirak edib. Lakin hüquq-mühafizə orqanlarının özünə sərf etməyən sualları ilə qarşılaşan kimi H.Abdulayev özünə qarşı qaldırılmış cinayət işini siyasiləşdirərək, ölkədən qaçmağa məcbur olub. “Quska-Maxno” müxalif Milli Şuranı dəstəkləyib və uzun illər ata adlandırdığı hazırkı prezidentə qarşı çıxıb. İndi isə, tamamilə ağlını itirərək, seçkilərdə iştirak etmək istədiyini bildirir. Qeyd edək ki, H.Abdullayev natamam orta təhsillidir.\nBeləliklə, Rəsul Quliyevdən sonra Quska 2018-ci ilin prezident seçkilərində iştirak etmək niyyətində olduğunu bildirmiş ikinci namizəddir.


Ilham Əliyevə “aprel tezisləri” | Azadliq\nZaman, sadəcə, bir azcıq zaman…\nHamı həyəcanlıdır. Dövlət televiziyalarında, eləcə də özünü “müstəqil” adlandıran digər telekanallarda gündüz verilişlərində sadə vətəndaş kimi təqdim olunan “beşlik” axşam debatlarında ekspert qismində danışır. Ən maraqlı olay isə Əli Kərimlinin eyvanı önündə etiraz etmək üçün toplanmış muzdluların ünvanı səhv salmaları olub. Bəli, doğrudan da ünvan səhv düşüb…\nBu gün aprel ayıdır. Və ölkədə gərginləşməkdə olan siyasət meydanı Austerlis düzünü xatırladır – getməkdə olanların vahiməsi, gəlməkdə olanların arxayınlığı. Ilham Əliyev arxada qalan parlament seçkilərini saxtalaşdırmasaydı, indi bu səhnələr olmayacaqdı. Ən istedadlı artist öz rolunu oynayandır. Bu isə oyun bitəndə baş verir. Indi hər kəs öz hissini, duyğusunu ifadə edir. Insanlar acdılar, ümidsiz və köməksizdilər. Dövlət kölgə salmır. Ölkə cəhənnəm tonqalında qovrulur. Iqtidardakılar da, müxalifətdəkilər də, ortada qalan xalq da azadlıq istəyir. Təbii ki, bir qrup adamdan…\nIyirminci illərin ən məşhur deyimlərindən biri belə idi: “Inqilabı aclığın dəhşətli əlləri ilə boğmaq…” Mən solçu deyiləm. Sol tərəfdə etimad göstərdiyim yeganə varlıq ürəyimdir. Hərdən belə fikirləşirəm ki, solçuluq bir ideya kimi ona görə yaşayır ki, ürəyə yaxındır. Bir praktika kimi, ona görə sıradan çıxır ki, ağla batmır. Ona görə də mənim tezislərim, burjua-demokrat tezisləridir.\nMənə islahatın rəsmini çizərmisin, Abidin?\nBiz öz ölkəmizdə sarsılmaz orta təbəqənin yaranması üçün ilkin şərtin davasını edirik. Hakimiyyət isə islahat etmək əvəzinə onun şəklini çəkir. Yaşamadığın ağrılara göz qırpmaq heç cür anlaşılan deyil. Bu xalqın istədiyini verin ki, aclığın əllərində boğulmayın.\nInsanları illər uzunu şənləndirmək, oxudub-oynatmaq olar. Onlara həyatda hər şeyin vaz keçiləsi, boş veriləsi, ayaq altına atılası olduğunu demək olar. Hətta bir müddət üçün bu tezislərə inandırmaq da olar. Amma bir gün o insanlar görəndə ki, onların özləri ayaq altına atılıb, o zaman onlar qalxmaq istəyəcəklər. Qalxmaq üçün də kürəklərindəkini yerlə bir etmək zorundadılar. Üsyan bir dalğadırsa, etiraz zəlzələdir. Insanların etirazlarını dalğa olarkən boğanda sonu zəlzələ olur. Başlayırsan günahkar axtarmağa, amma heç kimi tapa bilmirsən.\nBu gün etiraz edən insanlar üçün siyasi lider elə də önəmli deyil. Əli Kərimliyə bu gün ediləcək ən böyük yaxşılıq onun bu rejimin mahiyyəti ilə düşmən olduğunu göstərməkdir. Bunu kim edir? Hakimiyyətin özü. Yəni, siyasi məntiq itib. Müxalifəti o hökumət açıq tənqid edər ki, xalqa deməyə sözü olsun…\nZəncirlər də yay kimi çəkilib. Indi heç kimi öz qollarındakı qandallarla qorxutmaq mümkün deyil. Qandal qollarda yalnız açılmaq üçün gözləyir. Ona görə də heç kim daha dəhşətlisindən qorxmamalıdır.\nHər şey ağrısız da ola bilər. Hakimiyyət öz əsabələrini qorumalı və mədəni bir keçid, ən azı, etiraz aksiyaları üçün şərait yaratmalıdır. Indi hər kəsin başlıca vəzifəsi bu durumdan az itki və mədəni münasibətlərlə çıxmaqdır. Bu, mümkündür. Hakimiyyət təmkin göstərməlidir. Provokasiyalara təşəbbüs etmədən xalqla hesablaşmaq lazımdır. Hər şey hakimiyyətlə başlayıb, hakimiyyətlə bitmir… Biz təkcə özümüzü yox, xalqı da düşünməliyik.


Oxu.az - Dənizin çirkab su dərdi bitmir: nə cərimə fayda verir, nə iş görülür - VİDEO\nDənizin çirkab su dərdi bitmir: nə cərimə fayda verir, nə iş görülür - VİDEO\nYay mövsümü dəniz mövzusunu aktuallaşdırır. Mövsümün bitməsinə bir aydan az vaxt qalsa da, dənizin dərdi bitmək bilmir.\nMütəmadi olaraq istər mətbuat orqanlarında, istərsə də sosial şəbəkələrdə dənizə çirkab suların axıdılması ilə bağlı xəbərlər yayılır, paylaşımlar edilir, aidiyyəti qurumlara məlumat verilir. Amma mənzərə dəyişmir.\nBaku TV-nin əməkdaşları Novxanı çimərliyinə üz tutublar. Suallara cavab verən məsul şəxs deyib ki, 5-6 ildir burada vəziyyət belədir, çirkab sular dənizə axıdılır:\n"Bura gələn hər kəs bizi günahladırır. Ancaq Ekologiya və Təbii Sərvətlər Nazirliyi ərazidə monitorinq apardı və məlum oldu ki, çirkab sular Novxanıdakı Bağlar massivində kanalzasiya sistemi olmadığından dənizə axıdılır".\nEkologiya və Təbii sərvətlər Nazirliyinin məbuat xidmətinin rəhbəri İradə İbrahimova bildirib ki, qurumun əməkdaşları tərəfindən Novxanı çimərliyi ərazisində reyd keçirilib. Reyd zamanı Bağlar massivində formalaşan tullantı sularının birbaşa dənizə axıdıldığı və mərkəzi kanalizasiya şəbəkəsinə birləşmədiyi müəyyən olunub.\nFaktla bağlı "Azərsu" ASC-nin Bağlar Sukanal idarəsinin əraziyə cavabdeh şəxsi Məzahir Dərgahov barəsində protokol tərtib olunub və o, vəzifəli şəxs qismində 3 min manat cərimələnib.\nTullantı sularının dənizə axıdılmasının qarşısının alınması üçün çirkab sularının kanalizasiya şəbəkəsinə yönəldilməsini təmin etmək məqsədilə Bağlar Sukanal idarəsinə icrası məcburi göstəriş verilib.\n"Azərsu" ASC-nin mətbuat xidmətinin nümayəndəsi Neyman Səfərəliyev isə bildirib ki, ərazidə araşdırma aparılıb:\n"Bununla bağlı layihə hazırlanır və yaxın vaxtlarda tikinti-quraşdırma işlərinə başlanılacaq. Bundan sonra cirkab sular Sumqayıt-Novxanı kollektoruna ötürüləcək, oradan isə Sumqayıt təmizləyici qurğularına yönəldiləcək".